text:
БР Милли музейы «Ҡырым Бөйөк Ватан һуғышы утында» күргәҙмәһен тәҡдим итә
8 майҙа Башҡортостан Республикаһының Милли музейында ике тематик күргәҙмә асыла.
Уларҙың береһе Советтар союзы Геройы генерал-майоры Таһир Күсимовҡа арналған.
2014 йылдың 14 февралендә уның тыуыуына 105 йыл тулды. Шуның менән бәйле музей фондтарында һаҡланған Таһир Күсимовтың шәхси фотоларына нигеҙләнгән фотокүргәҙмә асыла. Улар аша легендар башҡорт генералының хәрби мәктәптән алып Башҡорт АССР-ның хәрби комиссариаты менән етәкселек иткәнгә тиклем тормош юлын күҙәтергә була. Бөйөк Ватан һуғышында 112-се Башҡорт кавалерия дивизияһында полк командиры сифатында төшкән кадрҙар айырым темаға бүленгән.
Икенсе күргәҙмә «Ҡырым Бөйөк Ватан һуғышы утында» тип атала. 12 майҙа немец-фашист илбаҫарҙарын Ҡырымдан тулыһынса ҡыуыуға 70 йыл тула. Украинаны азат итеүҙә байтаҡ яҡташтарыбыҙ ҡатнаша. Уларҙың күптәре Советтар Союзы Геройҙары.
Күргәҙмә бер нисә бүлектән тора. Беренсеһе 1941-42 йылдарҙағы Ҡырым кампанияһына, ярымутрауҙың героик оборонаһына һәм Ҡырым һөжүм итеү операцияһына арналған.
Айырым стендтар хәрби часть тураһында материалдарға бүленгән, уларҙы Башҡортостан халҡы йыйған, әҙерләгән. 87-се гвардия Перекоп уҡсылар дивизияһы ярымутрауҙы азат итеүҙә ҡатнаша.
Шулай уҡ айырым планшет менән Башҡортостандан Советтар Союзы Геройҙары: пехотасы Иван Брежнев, летчиктар Петр Комлев һәм Мәғүбә Сыртланованың 1944 йылда һөжүм итеү операцияһында ҡатнашыуҙары күрһәтелгән. Тема буйынса фотолар, карталар һәм һуғышты алып барыу схемалары ҡуйылған.
БР Милли музейы Совет урамы, 14 адресы буйынса урынлашҡан. Телефондар: (347) 272-12-50, 273-50-27.


c: text/html

text:
Республикала талпандан зыян күргәндәрҙең һаны арта Фото: Олег Яровиков
Республикала талпандан зыян күргәндәрҙең һаны арта
Республикала талпандан зыян күргәндәрҙең һаны арта Фото: Олег Яровиков
ӨФӨ, 2016 йыл, 20 май. /«Башинформ» мәғлүмәт агентлығы, Эльмира Сабирова/.
Башҡортостанда талпандан зыян күргәндәрҙең һаны арта. Республика буйынса Роспотребнадзор идаралығы мәғлүмәттәренә ярашлы, 19 майға талпандан тешләнгән 3753 кеше, шул иҫәптән 1249 бала медицина ярҙамы һорап мөрәжәғәт иткән. Уҙған аҙнала ғына был һан 2496 (812 бала) тәшкил иткән.
Төбәктә талпан энцефалиты һәм боррелиоз менән сирләү осраҡтары теркәлмәгән.
Әммә Гигиена һәм эпидемиология үҙәге лабораторияһында тикшерелгән 2756 талпандың 155-е энцефалит вирусы менән зарарланған. 212 бөжәктә боррелиоз сирен ҡуҙғытыусы вирус табылған.
Белгестәр тәбиғәткә сыҡҡанда һаҡланыу сараларын күрергә — тәнде ҡаплаған махсус кейем кейергә һәм махсус препараттар ҡулланырға кәңәш итә. Талпан кешегә ҡаҙалғанда бер ниндәй ҙә ауыртыу һиҙелмәй, шуға күрә үҙеңде даими тикшереп торорға кәрәк.

robotstxt: allowed

filter: keep


text:
Концерты
Билдәле ҡурайсы Рөстәм ШӘРИПОВТЫҢ яҡты иҫтәлегенә арналған тамаша
Филармонический концерт.
Рөстәм Шәрипов Заһир Исмәғилов исемендәге Өфө дәүләт сәнғәт академияһында ҡурайсы һөнәрен үҙләштерә. Ижад юлын студент сағында уҡ Башҡорт дәүләт филармонияһында башлай һәм һуңғы һулышына тиклем унда эшләй. Йәш булыуына ҡарамаҫтан тамашасы һөйөүен бик тиҙ яулап өлгөрә ул.
Ҡурайсының репертуары бай йөкәмәткеле һәм күп яҡлы. Рөстәм Шәриповтың ҡурайынан урғылған башҡорт халыҡ һәм башҡа бихисап халыҡтар көйө, эстрада, классик көйҙәре - барыһыла илаһи моң булып мәңгелеккә тамашасы күңелендә урын алды. Рөстәм Шәриповты ижадташ дуҫтары һәм тамашасылар һәр ваҡытта камиллыҡҡа ынтылған, яҡты күңелле, ихлас кеше тип иҫкә ала. Уның юғары башҡарыу оҫталығы, милли сәнғәтте пропагандалауға һалған көсө баһалап бөткөһөҙ. Ул сәнғәт оҫталары менән бер рәттән Төркиәлә уҙған Башҡортостан көндәрендә, Кубала, Эстонияла, Ҡаҙағстанда, Мәскәүҙә, Санкт-Петербургта, Ырымбурҙа һәм башҡа ҡалалар һәм илдәрҙә тамашасыларҙы башҡорт моңона сорнаны. Шулай уҡ йәш ҡурайсы Республика конкурстары лауреаты исеменә лә күп тапҡыр лайыҡ була. Рөстәм Шәрипов мәңгелеккә арабыҙҙан китһәлә уның ҡурай моңо, халҡы өсөн янып йәшәгән йөрәгенең йылыһы күңелдәрҙә һаҡланыр.
Билдәле ҡурайсы, моң әһеле Рөстәм Шәриповтың яҡты иҫтәлегенә арналған тамашаға рәхим итегеҙ!


text:
Фото:
Өфөлә IMAX кинозалы асыласаҡ
Фото:
Декабрҙә Башҡортостан баш ҡалаһы кинокомплекстарының береһендә IMAX цифрлы кинозалы асыласаҡ. Өфө IMAX-ы Рәсәйҙә Канада технологияларының бөтә стандарттары буйынса төҙөлгән беренсе цифрлы кинозал буласаҡ. Ул 2009 йылдың 7 сентябрендә төҙөлә башланғайны.
Кинокомплекс хеҙмәткәрҙәренең һүҙҙәренә ҡарағанда, IMAX залында китты натураль ҙурлығында күрһәтә алырлыҡ 21 метрҙан ашыу ҙурлыҡтағы экран ҡуйыласаҡ. Фильмдарҙы күрһәтеү бында иҫ киткес цифрлы тауыш менән оҙатыласаҡ, ә шундай саф күрһәтеү һәм залдың үҙенсәлекле геометрияһы фильмда ҡатнашыу эффекты тыуҙырасаҡ.
Өҫтәп шуны ла әйтергә кәрәк, бөтә донъяла IMAX залдары социомәҙәни өлкәнең мөһим бер элементы булып тора, сөнки бындай залдарҙа дөйөм белем биреү, фәнни һәм социаль йүнәлештәге фильмдар күрһәтелә. Мәҫәлән, IMAX залдарында һыу аҫты донъяһында, орбиталь станцияла сәйәхәт ҡылырға, динозаврҙар менән йөрөргә һәм башҡа бик күп нәмәләр мөмкин.
IMAX-кинозалында фильмдар IMAX классик форматында, IMAX 3D форматында (махсус күҙлек кейеп) һәм IMAX DMR форматында (Голливуд фильмдарының цифрлы ремастерингы технологияһы) күрһәтеләсәк.


text:
Фото:
Өфөлә аҙыҡ продукттары хәүефһеҙлеге һәм сифаты мәсьәләләре буйынса кәңәшмә-семинар үтәсәк
Фото:
Өфөнөң “Нефтселәр” мәҙәниәт һарайында 24 февралдә «Агроэкология: аҙыҡ продукттары хәүефһеҙлеге һәм сифаты» республика семинар-кәңәшмәһе үтәсәк.
Унда ҡатнашыусылар Башҡортостанда етештерелгән ауыл хужалығы продукцияһын, производство процесын һәм аҙыҡ-түлек тауарҙарын реализациялауҙың сифат һәм хәүефһеҙлек стандарттарына ярашлылығын баһалаясаҡ. Мәсьәләне тикшереүҙә мнистрлыҡ һәм ведомство, контроль-күҙәтеү органдары, ауыл хужалығы, сауҙа предприятиелары етәкселәре һәм белгестәре, киң мәғлүмәт саралары вәкилдәре ҡатнашасаҡ.
Семинар-кәңәшмәне ойоштороусылар рәтендә БР Йәмәғәт палатаһынан тәбиғәттән файҙаланыу һәм экологик хәүефһеҙлек буйынса эш төркөмө, БР экологтар союзы һәм Башҡортостан Республикаһы Тәбиғәттән файҙаланыу һәм экология министрлығы ҡатнашлығында «Башинвестдом» ябыҡ акционерҙар йәмғиәте, БР Стандартлаштырыу, метрология һәм сертификация үҙәге һәм башҡа ведомстволар бар.
Кәңәшмә йомғаҡтары буйынса Башҡортостан Республикаһында аҙыҡ продукттарының һәм уларҙың производствоһы процестарының экологик хәүефһеҙлеген тәьмин итеү концепцияһы проекты ҡабул ителәсәк.


text:
Башҡортостан предприятиеһы Ростов өлкәһендә завод төҙөргә ниәтләй
«Салауатбыяла» асыҡ акционерҙар йәмғиәте Ростов өлкәһендә табаҡ быяла етештереү буйынса завод төҙөргә ниәтләй. Был турала Петербург халыҡ-ара иҡтисади форумы сиктәрендә предприятиеның директорҙар советы рәйесе Радик Солтановтың Ростов өлкәһе губернаторы Василий Голубев менән осрашыуынан һуң билдәле булды.
Ростов өлкәһе губернаторының матбуғат хеҙмәте хәбәр итеүенсә, Петербург халыҡ-ара иҡтисади форумы сиктәрендә Василий Голубев республика Президенты Рөстәм Хәмитов менән Башҡортостан менән төбәк-ара бәйләнештәрҙе нығытыу, тауар менән алмашыу процесын әүҙемләштереү, шулай уҡ төбәк баҙарҙарын продукция менән тулыландырыу мәсьәләләрен тикшергән. Яҡтар быйыл июль айында Башҡортостандың рәсми делегацияһының Ростов өлкәһенә визиты тураһында һөйләшеп килешкән. Бынан тыш, яҡын арала яҡтар ике төбәк араһында сауҙа-иҡтисади, фәнни-техник, социаль һәм мәҙәни хеҙмәттәшлек тураһында яңы килешеүгә ҡул ҡуйырға килешкән.


text:
Өфөлә «Мәрхәмәт» фонды балалар церебраль фалижы менән сирле пациенттар өсөн консультация ойошторҙо
«Мәрхәмәт» фондында балалар церебраль фалижы менән сирле бәләкәй пациенттар һәм уларҙың ата-әсәләре өсөн консультациялар ойошторолдо. Улар Республика балалар клиник дауаханаһының алдынғы табиптары һәм Санкт-Петербургтан хирург-ортопед Владимир Кенис менән аралашты. Турнер исемендәге институттың бүлек етәксеһе өфөлөләрҙең дауалау методикаларына ҡағылышлы барлыҡ һорауҙарына яуап бирҙе.
«Бөтә донъяла балалар церебраль фалижын дауалауҙың идеаль схемаһы, стандарттары юҡ. Үҙәк нервы системаһы патологияһын, сирҙең сәбәбе булған баш мейеһендәге үҙгәрештәрҙе дауалау өсөн медицина мөмкинлектәре бөгөн етерлек кимәлдә түгел. Сәбәпте дауалай алмағанға күрә, эҙемтәләр менән эшләргә мәжбүрбеҙ. Дауалау ысулдары төрлө булғанға күрә, балалар церебраль фалижы менән сирле сабыйҙарҙың ата-әсәләре йыш ҡына аптырап ҡала — төрлө табиптар төрлө рекомендациялар бирә. Бөгөнгө көндә дөйөм дауалау юҡ, табиптар айырым проблемаларҙы ғына дауалай. Шуға күрә, ниндәй дауалау ысулы иң яҡшыһы, ниндәй медицина учреждениеһында был сирҙе яҡшыраҡ дауалайҙар, тигән һорауҙарға бер төрлө генә яуап биреп булмай. Быларҙың барыһы ла пациенттың индивидуаль проблемаларынан тора», — тип аңлатты Владимир Кенис.
Республика балалар клиник дауаханаһының баш табибы Рөстәм Әхмәтшин ата-әсәләргә хәбәр итеүенсә, Өфөлә балалар церебраль фалижы менән сирле сабыйҙар өсөн реабилитация үҙәген асыу мәсьәләһе тикшерелә. Осрашыуҙан һуң Санкт-Петербург хирургы Өфөләге коллегалары – БР баш нейрохирургы Айрат Тимершин, Республика балалар клиник дауаханаһының бүлек мөдире Тимур Псәнчин, дауахананың табип-ортопеды Рөстәм Фәтхелисламов менән бәләкәй пациенттарға консультациялар бирҙе.


text:
Фото:
Рөстәм Хәмитов Дүшәнбелә Тажикстандың Премьер-министры Кохир Рәсулзада менән осрашты
Фото:
ӨФӨ, 2014 йыл, 11 сентябрь. /«Башинформ» мәғлүмәт агентлығы/.
10 сентябрҙә Дүшәнбелә (Тажикстан Республикаһы) Башҡортостан башлығы Рөстәм Хәмитовтың Тажикстан Республикаһы Премьер-министры Кохир Рәсулзада менән осрашыуы уҙҙы, тип хәбәр иттеләр төбәк башлығының матбуғат хеҙмәтенән.
Кохир Рәсулзаданың фекере буйынса, Тажикстан менән Башҡортостандың «бергәләп эшләй, уртаҡ предприятиелар булдыра алырлыҡ күп кенә мәсьәләләре бар. Был ике яҡҡа ла файҙа килтерәсәк». Ул, Өфөлә үтәсәк, Шанхай хеҙмәттәшлек ойошмаһының киләһе саммитын республиканың «бик юғары кимәлдә» уҙғарыуына ышаныс белдерҙе, шулай уҡ Башҡортостан етәксеһенә «Өфөлә Тажикстандың генераль консуллығына күрһәтелгән булышлығы өсөн» рәхмәт әйтте. «Ул беҙҙең өсөн бик мөһим. Был ярҙамығыҙҙы баһалайбыҙ», тип билдәләне Тажикстан Республикаһы Премьер-министры.
Рөстәм Хәмитов Башҡортостан делегацияһының Тажикстанға бер нисә маҡсат менән килеүен билдәләне.
— Беренсенән. Шанхай хеҙмәттәшлек илдәрен ҡабул итеү юҫығында нисек эшләүегеҙҙе ҡарайһы бар. Өйрәнерлек урындар байтаҡ. Барыһы ла яҡшы итеп ойошторолған. Минең хеҙмәттәштәрем бөтә нимәне тиерлек: ҡунаҡтарҙың ҡайҙа урынлашыуын, нисек ҡаршы алыуҙарын, саммиттарҙың ҡайҙа уҙасағын теркәп бара. Был беҙҙең өсөн яҡшы мәктәп. Бик ҙур рәхмәт. Икенсенән. Моғайын, ул иң мөһим һорауҙыр. Иҡтисадта мөнәсәбәттәребеҙҙе көсәйтергә теләйбеҙ. Ауыл хужалығы йүнәлеше буйынса ғына түгел. Рәсәй Федерацияһын һәм Башҡортостанды емеш-еләк, йәшелсә менән тәьмин итеү йүнәлеше буйынса ғына түгел. Берләштерелгән предприятиелар булдырыу тураһында уйлаштырырға теләр инек. Тажикстан һәм Башҡортостан бизнесы араһында әйләнеш 65 миллион доллар тәшкил итә. Ул күп түгел. Бындай эшмәкәрлекте арттырырға мөмкин булған урындарҙы ҡарарға кәрәк. Беҙҙә ҡыҙыҡлы предприятиелар; авиация, вертолет, машина эшләү кеүек продукциялар бар, — тине республика башлығы.


text:
Галактика
Гала́ктика (бор. грек. ΓaλaEίaς — һөтлө) — гигант, ҡара материя, йондоҙ-ара газ һәм туҙан, йондоҙҙарҙың гравитация көсө менән бәйле гигант системаһы. Галактика составындағы барлыҡ объекттар дөйөм масса үҙәге тирәләй хәрәкәт итә[1][2][3].
Масса һәм үлсәме[үҙгәртергә | вики-тексты үҙгәртергә]
Галактиканың магнит ҡыры бар, уны ғәйәт ҙур энергия кисәксектәре ағымы — космик нурҙар киҫеп үтә. Галактика йондоҙҙары ҡатлаулы һәм шаҡтай төҙөк фигура хасил итеп, уның үҙәге шар һымаҡ ҡалынайып торған яҫы диск рәүешендә күренә.
Галактиканың диаметры 100 меңгә яҡын яҡтылык йылын тәшкил итә (1 яҡтылык йылы — яҡтылык 1 йылда уҙған ара). Диск йондоҙҙарҙың сферик ассистемаһы (гало) менән әйләндереп алынған, уның радиусы 70 мең яҡтылык йылы самаһы. Үҙәк өлкәнән диск ситтәренә табан ғәйәт ҙур спираль тармактар һуҙылған. Галактиканың айырыуса яҡты йондоҙҙары күберәк шуларҙа тупланған. Ҡояш системаһы Галактика дискының симметрия яҫылығында тиерлек, үҙәктән радиустың өстән ике өлөшө самаһы йыраҡлыкта урынашҡан. Ерҙән күҙәтеүсе дискты «ҡабырға» йүнәлешендә ҡараһа, йондоҙҙарҙың тоташ таҫма булып яҡтырып тороуын, бөтә күкте солған алған Ҡош юлы (Галактиканың икенсе исеме) хасил итеүен күрә. Галактиканың массаһы бик ҙур, сама менән 3•10 41 кг.
Формаһы һәм составы[үҙгәртергә | вики-тексты үҙгәртергә]
Ҡояш Галактика үҙәге тирәләй 220 млн йыл эсендә әйләнеп сыға. Галактиканың йолдозҙҙар составы ғәйәт күп төрлө. Йондоҙҙарҙың айырым төркөмдәре йәше, химик составы, торошө һәм Галактика үҙәге тирәһендә әйләнеү рәүеше менән бер-берһенән бик ныҡ айырыла. Шул сифатламаға ҡарап, Галактикалағы йондоҙҙар гало, йоҡа диск, ҡалын диск кеүек өс ассистемаға бүленә. Гало ассистемаһын 13—15 млрд йәштәге иң ҡарт йондоҙҙар тәшкил итә. Уларҙа ауыр элементтар Ҡояштыҡына ҡарағанда бер ярым — өс мәртәбә аҙыраҡ һәм улар һуҙынҡы орбита буйынса хәрәкәт итә. Гало үз эсенә тиҫтә меңдәрсә йондоҙҙо эсенә алған гравитацион бәйләнештәге системаларҙы — шар һымаҡ йолдоҙ тупланышларын ала. Ҡояш йоҡа диск (уның ҡалынлығының яртыһы 1 мең яҡтылык йылынан артмай) ассистемаһына керә. Был ассистемалағы йолдыҙҙар 9 млрд йәштән дә ҡарт түгел, улар араһында бөтенләй йәш, бер нимә млн. йәштәге йондоҙҙар ҙа осрай. Был хәл Галактикала йондоҙҙар яһалыу дауам итүен раҫлай. Йоҡа диск ассистемаһындағы йондоҙҙарҙың химик составы Ҡояштыҡы кеүегерәк, улар Галактика үҙәге тирәләй түңәрәккә яҡын орбиталар буйынса хәрәкәт итәләр. Был ассистемага йөззәрсә, меңдәрсә йондоҙҙарҙы, ҡайнар йондоҙҙарҙы, пульсарҙарҙы, рентген һәм гамма нурҙары сығанаҡтарын, йондоҙ-ара газ һәм туҙан болоттарын эсенә алған тарҡау йондоҙ тупланмалары керә. Ҡалын дисктағы йондоҙҙар төркөмө (диск ҡалынлығының яртыһы 6 мең яҡтылыҡ йылы самаһы) фәзалағы торошо буйынса уртала, әмма йәше (12—13 млрд йыл) менән ул йоҡа диск йондоҙҙарына ҡарағанда галога яҡыныраҡ.
Галактиканың төзөлөшөн хәҙергесә күҙаллау XX быуаттың 20—30-сы йылдарында Америка астрономдары Х. Шепли һәм Р. Трюмплер тикшеренеүҙәре нәтижәһендә формалаша башлай. Спираль тармактар булыуын 1951 йылда Америка ғалимдәре У. Морган, С. Шарплесс һәм Д. Остерброк иҫбатлай. Галактиканың үҙәк өлкәһенең беренсе һүрәттәрен 1948 йылда совет ғалимдәре В. Б. Никонов, А. А. Калиняк һәм В. И. Красовский инфракыҙыл нурҙарҙа төшөрөп алалар. XX быуаттың 40-сы йылдарында немец астрономы В. Г. Бааде, совет ғалимдәре Б. В. Кукаркин һәм П. П. Паренаго Галактикала төрлө йондоҙ төркөмдәре булыу концепцияһын үҫтерәләр.
Ҡазан университетында Галактиканы өйрәнеү эштәре XIX быуаттың 50-се йыллдарында башлана. 1859 йылда М. А. Ковальский Галактиканың әйләнеше тураһындағы идеяны беренсе булып әйтә һәм фазала Ҡояш хәрәкәтен билдәләү ысулын тәҡъдим итә. Уға бәйһез рәүештә Америка астрономы Д. Б. Эри ла шул ук ысулды тәҡъдим итә (Ковальский-Эри ысулы). XX быуттың 20-се йылданда ғына күҙәтеүҙәр нәтижәсендә Галактиканың әйләнеше раҫлана, 1927 йылда Нидерланд (Голландия) астрономы Я. Оарт Галактиканың әйләнешен тулыһынса иҫбатлай. Ҡазан галимы Ш. Т. Хәбибуллин (1948, В. П. Энгельгардт исемендәге Астрономия обсерваторияһы) Галактикала йондоҙҙар таралыу тығыҙлығын бер нисә йүнәлештә тикшерә. Шунан һуң 1950—80 йылдарҙа Галактикалағы спираль тармаҡтарның торошон һәм рәүешен асыҡлау буйынса тикшеренеүҙәр циклы башлана. 2000 йылда Ҡазан ҡала астрономия обсерваторияһы тарафынан ҡалын дисктағы йондоҙҙар төркөмөнөң, гало төркөмөндәге йондоҙҙар кеүек үк, ҡарт булыуын раҫлаған күҙәтеү мәғлүмәте алына.
Иҫкәрмәләр[үҙгәртергә | вики-тексты үҙгәртергә]
- ↑ Sparke L. S., Gallagher III J. S. [1] = Galaxies in the Universe: An Introduction — 2. — Cambridge University Press, 2007. — 442 б. — ISBN 0521671868. (Тикшерелгән 30 ноябрь 2011)
- ↑ Засов и Постнов, 2006, с. 290
- ↑ Кононович Э. В., Мороз В. И. 11.1. Объекты, принадлежащие нашей Галактике // Общий курс астрономии / Иванов В. В. — 2. — М: Едиториал УРСС, 2004. — Б. 433. — 544 б. — 3000 экз. — ISBN 5-354-00866-2. (Тикшерелгән 30 ноябрь 2011)
Әҙәбиәт[үҙгәртергә | вики-тексты үҙгәртергә]
- Морочник Л. С., Сучков А. А. Галактика. М., 1984; Физика космоса: Маленькая энцикл. М., 1986.


text:
Халыҡ иҫәбен алыуға 18 мең кеше йәлеп ителәсәк
Башҡортостанда 2010 йылғы Бөтә Рәсәй халыҡ иҫәбен алыуға 18 мең кеше йәлеп ителәсәк. Был мөһим статистик сара киләһе йыл 14 октябрҙән 25-енә тиклем үткәреләсәк. Аныҡ дата рәсми раҫланмаған әле. Әҙерлек эше планға ярашлы алып барыла.
Өфөлә халыҡ иҫәбен алыуға әҙерлек буйынса быйыл өсөнсө ведомство-ара кәңәшмә үтте. Уны Башҡортостанстат етәксеһе урынбаҫары Рөстәм Ғатауллин үткәрҙе. Республикабыҙҙа тораҡ пункттарындағы йорттар исемлектәре төҙөлгән, картографик материал аныҡланған да инде, тип хәбәр итте ул. Хәҙер 2010 йылғы Бөтә Рәсәй халыҡ иҫәбен алыуҙы үткәреүҙең ойоштороу пландары төҙөлә.
Рөстәм Ғатауллин, Бөтә Рәсәй халыҡ иҫәбен алыуға әҙерлек барышын яҡтыртыу мәсьәләләре менән шөғөлләнәсәк матбуғат хеҙмәте төҙөлә, журналистарҙы аккредитациялау буйынса мәғлүмәттәр йыйыла, тип хәбәр итте. БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡҡа башҡорт телендә иҫәп алыу символикаһы менән, шулай уҡ урындағы фотоматериалдарҙы файҙаланып баҫма продукция әҙерләү мөмкинлеген ҡарарға ҡушылды. Бынан тыш, плакаттар, башҡа күргәҙмә агитация саралары әҙерләнәсәк.


text:
Конгресс-холда милли ихаталар күргәҙмәгә ҡуйыласаҡ
Өфөнөң Конгресс-холында 10 февралдә 10 милли ихата күргәҙмәгә ҡуйыласаҡ. Был турала «Башинформ» агентлығына БР Халыҡтар дуҫлығы йорто директоры Илшат Сабитов хәбәр итте.
Башҡортостан тарихи-мәҙәни үҙәктәре үҙҙәренең экспозицияларын әҙерләгән. Республика халыҡтарының торлаҡтары, йорт йыһаздары, кейем-һалымы, сувенирҙары һәм милли аш-һыуы күрһәтеләсәк.
«Сәйетбаба» тарихи-мәҙәни үҙәге мөдире Рәзим Мәүлетҡоловтың хәбәр итеүенсә, Конгресс-холда башҡорт тирмәһе лә урын аласаҡ. Үҙәк хеҙмәткәрҙәре милли кейемдәрҙәге гипстан яһалған фигуралар әҙерләгән. Биҙәлгән өҫтәлдә традицион башҡорт ашамлыҡтары – бауырһаҡ, бал һәм ҡымыҙ буласаҡ.


text:
сишәмбе, 24 гыйнвар 2017, Казан вакыты 10:10
Республикала көндәр ҡапыл һыуытты. Бөгөн иртән һауа температураһы айырым райондарҙа 30 градусҡа тиклем еткән. Өфөлә боҙ ҡаласыҡтары эшләүселәр беҙҙең өсөн был бик һәйбәт, боҙ ваҡламмайынса ҡырҡыла тиҙәр. Яңы йыл байрамдары башҡалала 20-се декабрҙә үк башлана. Был ваҡытҡа Ҡала шураһы, Дәүләт Циркы, Салауат Юлаев майҙанындағы төп шыршылар тулыһынса әҙер булырға тейеш. 21-се-22-се декабрҙә бында һәләтле балалар өсөн президент шыршыһы уҙасаҡ. Башҡа майҙансыҡтар 25-се декабрҙә эш башлар, тип көтөлә. Улар араһында быйыл да бәйге иғлан ителгән. Баһалаусылар боҙ һындарын да айырым ҡараясаҡ. Программа буйынса, байрам саралары 12-се ғинуарға тиклем дауам итә. Ә бына 31-се декабрҙә Ҡала советы майҙанында Ҡыш бабайҙар парады ойошторола. Унда теләгән һәр кем ҡатнаша ала. Конкурста ҡатнашыусылар мотлаҡ милли йолаларҙы белергә тейеш. Бына шулай кемдәрҙер байрамдарға әҙерләнһә, кемдәргәлер был көндәрҙә ҡайғырырға тура килә. Стәрлетамаҡ ҡалаһы башлығы Спартак Әхмәтов ошо вазифаны 20 йыл биләгәндән һуң вазифаһынан китте. Сәбәбе-Дәүләт Думаһы депутаты булып һайланыу. Уны Мәскәүгә эшкә оҙатыуға республика президенты үҙе барҙы. ,,Теләһә ниндәй мәсьәләне тиҙ арала хәл итеү өсөн ҡайһы бер етәкселәргә мин аҡ ҡағыҙ бирәм. Уның менән республикала етәкселәр барлыҡ мәсьәләләрҙе минһеҙ хәл итә ала. Спартак кисә мин биргән өс ҡағыҙҙы кире килтерҙе. Тимәк ул үҙ көсөнә, аҡылына таянып эш иткән”,- тине Мортаза Рәхимов.


text:
Башҡортостандан баш ҡала вуздары студенттары Өфө балалар йорттары тәрбиәләнеүселәре менән осрашты
«Башҡортостандан Мәскәүҙә һәм Санкт-Петербургта уҡыусы студенттар һәм аспиранттар ассоциацияһы» төбәк-ара йәмәғәт ойошмаһы активистары Өфөнөң 9-сы балалар йортонда булды.
— Осрашыу сиктәрендә Мәскәү вуздары студенттары балалар йортонда тәрбиәләнеүселәргә алдынғы Рәсәй университеттарына нисек уҡырға инеү тураһында һөйләне. Бынан тыш, улар үҙҙәренең мегаполиста йәшәү тәжрибәһе менән уртаҡлашты, — тип хәбәр итте Ассоциация етәксеһе Азат Бәҙрәнов. — Әңгәмәләшеү барышында студенттар уҡыусыларҙың һорауҙарына яуаптар бирҙе, улар бәйләнештәр менән алмашты һәм балалар йортоноң өлкән синыф уҡыусылары өҫтөнән шефлыҡ алды.
Йәйен «Башҡортостандан Мәскәүҙә һәм Санкт-Петербургта уҡыусы студенттар һәм аспиранттар ассоциацияһы» активистары тәрбиәләнеүселәргә вуздарға уҡырға инергә ярҙам итәсәк.
Ассоциация активисы Азат Хәлиуллин әйтеүенсә, профориентация эше һәм балалар йорто тәрбиәләнеүселәренә уҡырға инеүҙә ярҙам итеү – ҡануниәттәге казусҡа бәйләнгән, йәғни етемдәр юғары уҡыу йорттарына ингәндә льготаларҙан мәхрүм ителде.
— Был ғәҙелһеҙлек бөтөрөлгәнсе, беҙҙең Ассоциация балалар йорттарының сығарылыш уҡыусыларына университетҡа уҡырға ингәндә ярҙам итәсәк, — тип билдәләне Азат Хәлиуллин. Осрашыу аҙағында активистар балалар йортона «Мираҫ» хәйриә фондынан бүләктәр тапшырҙы.


text:
Өфөлә ер һалымы ставкалары үҙгәртелде
Ҡала Советы депутаттары Өфө биләмәһендә ер һалымы ставкаларын үҙгәртеү тураһында ҡарар ҡабул итте. Уға ярашлы 2010 йылдың 1 ғинуарынан ҡалала ер һалымы уртаса 10 процентҡа күтәреләсәк.
Мәҫәлән, яңы ҡағиҙәләр буйынса күп фатирлы торлаҡ йорттар һәм дөйөм ятаҡтар төҙөүгә бүленгән ер участкалары өсөн ер һалымы ставкаһы – кадастр хаҡының 0,06 проценты, шәхси торлаҡ йорттарға ер участкалары өсөн – 0,05 проценты, магазиндар, баҙарҙар, йәрминкәләр, кафе, ресторандар, көнкүреш хеҙмәтләндереүе предприятиеларына ер участкалары өсөн – 0,55 проценты, мәғариф учреждениеларына ер участкалары өсөн – 0,18 проценты, сәнәғәт объекттарына ер участкалары өсөн 0,6 проценты күләмендә билдәләнде.
Дөйөм алғанда, һалым ставкаларын үҙгәртеү ерҙәрҙе функциональ файҙаланыуҙың 14 категорияһына ҡағыласаҡ.


text:
Республикала иң яҡшы социаль әүҙем ойошма билдәләнәсәк
Башҡортостанда йыл һайын үткәрелеүсе «Рәсәй юғары социаль һөҙөмтәлелек ойошмаһы» бөтә Рәсәй конкурсы старт алды. Башҡортостан Республикаһы Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, конкурста ҡатнашыу ойошмаларға социаль мәсьәләләрҙе хәл итеү буйынса аныҡ миҫалдар менән таныштырыу мөмкинлеген бирә. Тәү сиратта, һүҙ әүҙем эске корпоратив сәйәсәт, хеҙмәткәрҙәр менән эшләү өлкәһендәге ҡаҙаныштыр, хеҙмәтте һаҡлау шарттарын яҡшыртыу, шулай уҡ социаль партнерлыҡты үҫтереү хаҡында бара.
«Ойошмала сәләмәт тормош формалаштырыу» номинацияһын производство һәм производствоға ҡарамаған өлкәләргә бүлеү сәбәпле быйыл номинациялар һаны 12-гә тиклем артты. Улар араһында — «Производство өлкәһендәге ойошмаларҙа эш урындарын булдырыу һәм үҫтереү өсөн», «Производствоға ҡарамаған өлкәләге ойошмаларҙа сәләмәт тормош формалаштырыу өсөн» һәм башҡалар.
Республиканың Хеҙмәт һәм халыҡты социаль яҡлау министрлығынан хәбәр итеүҙәренсә, ике һәм унан да артыҡ номинацияла призлы урындарға дәғүә итеүсе ойошмалар өсөн 2012 йылда конкурстың юғары наградаһы — «Гран-при» булдырылған.
Бәйгелә ҡатнашыу шарттары министрлыҡ сайтында урынлаштырылған.


text:
Салауат Сәғитов БР Хөкүмәте Премьер-министры урынбаҫары итеп тәғәйенләнде
13 декабрҙә Башҡортостан Президенты Рөстәм Хәмитов үҙенең указы менән Салауат Сәғитовты республика Хөкүмәтенең Премьер-министры урынбаҫары итеп тәғәйенләне, тип хәбәр иттеләр Президенттың матбуғат хеҙмәтенән.
Белешмә өсөн. Салауат Тәлғәт улы Сәғитов 1977 йылдың 22 апрелендә Өфө ҡалаһында тыуған. 1999 йылда Өфө дәүләт авиация техник университетын тамамлай.
Хеҙмәт эшмәкәрлеген ошо уҡ йылда Өфө ҡалаһы ҡала округы хакимиәтендә әйҙәүсе белгес булып башлай.
Төрлө йылдарҙа Өфө хакимиәтенең мәҙәниәт идаралығы начальнигы урынбаҫары, идаралыҡ рәйесе вазифаһын башҡарыусы, артабан Өфө хакимиәтенең йәштәр сәйәсәте буйынса комитет рәйесе, Йәштәр сәйәсәте буйынса дәүләт комитеты рәйесе, БР йәштәр сәйәсәте, спорт һәм туризм министры урынбаҫары була.
2010 йылдан Өфөнөң Киров районы хакимиәте башлығы вазифаһын биләй.
Салауат Сәғитов — фән һәм техника өлкәһендә дәүләт республика йәштәр премияһы лауреаты.


text:
Һәр спорт объекты мөмкинлектәре сикләнгән кешеләрҙе лә күҙ уңында тотоп төҙөлөргә тейеш
Башҡортостандан Дәүләт Думаһы депутаты Рима Баталова Сочиға эш сәфәре барышында сәләмәтлек мөмкинлектәре сикләнгән кешеләр өсөн «Пара-Арт» III Асыҡ мәҙәниәт һәм спорт фестиваленә барҙы.
Фестивалдә ҡатнашыусыларға тәбрикләү сығышында депутат бындай сараларҙың мөһимлеген һәм зарурлығын билдәләне. Бындай осрашыуҙар ҡатнашыусыларҙа үҙ көсөнә ышаныс уята һәм йәмәғәт тормошоноң төрлө өлкәләрендә үҙен күрһәтеү мөмкинлеге бирә.
— Беҙ, мөмкинлектәре сикләнгән кещеләр, ысынында иһә күп нәмәгә һәләтлебеҙ. Үҙ миҫалымда мин спортта ла, эштә лә бөтә нәмәгә өлгәшеп булыуын иҫбатланым. Хәҙерге бөтә шарттар тыуҙырылған заманда күп нәмә үҙебеҙҙең әүҙемлеккә бәйләнгән. Бындай фестивалдәр яңы дуҫтар һәм фекерҙәштәр табыу өсөн яҡшы майҙансыҡ булып тороуына ла ышанам, — тине Рима Баталова.
Шулай уҡ эш сәфәре сиктәрендә данлыҡлы спортсы һәм депутат тиҙҙән XXII Олимпия һәм XI Паралимпия уйындары үтәсәк спорт ҡоролмаларын да барып ҡараны. Объекттарҙы ҡарағанда Рима Баталова ундағы мөхиткә ҙур иғтибар бирҙе. Ул, юғары ҡаҙаныштар спорты өсөн дә, шулай уҡ күмәк спорт өсөн дә төҙөлгән һәр спорт объекты мөмкинлектәре сикләнгән кешеләр ҙә файҙалана алырлыҡ булырға тейеш, тип билдәләне.


text:
"Салауатнефтеорсинтез" Краснодарҙағы күргәҙмәлә ҡатнаша
Был көндәрҙә «Салауатнефтеоргсинтез» асыҡ акционерҙар йәмғиәте «ЮГАГРО» XVI халыҡ-ара агросәнәғәт форумында ҡатнаша. Ул Краснодарҙа «КраснодарЭкспо» Күргәҙмә үҙәгендә үтә.
Компания үҙ продукцияһын да, шулай уҡ ярҙамсы предприятие — «Мәләүез минераль ашламалары» асыҡ акционерҙар йәмғиәте продукцияһын да күрһәтә.
Предприятиеның матбуғат хеҙмәте хәбәр итеүенсә, «ЮГАГРО» – Рәсәйҙең ауыл хужалығы тематикаһы буйынса иң ҙур күргәҙмә проекттарының береһе. Быйыл форумда донъяның 25 иленән 500 экспонент ҡатнаша, улар араһында — Европа һәм БДБ илдәренән, шулай уҡ АҠШ-тан, Япониянан, Израилдән һәм башҡа илдәрҙән ҙур агробизнес вәкилдәре. Экспозицияның дөйөм майҙаны — 25 мең квадрат метрҙан ашыу.


text:
Һамар өлкәһендә Волга буйы федераль округының «IВолга-2014» йәштәр форумы тамамланды
Һамар өлкәһендә «IВолга-2014» халыҡ-ара йәштәр форумы сменаһының тантаналы ябылыуы үтте. Тантанала РФ Президентының Волга буйы федераль округындағы Тулы хоҡуҡлы вәкиле Михаил Бабич, РФ Дәүләт Думаһы депутаты, Олимпия чемпионы Светлана Журова, Рәсәй Йәмәғәт палатаһы ағзаһы Сергей Марков, Советтар Союзы Геройы Владимир Чудайкин ҡатнашты. Улар ике меңдән ашыу форум ҡатнашыусыһын ҡотланы һәм инновацион проекттар менән сығыш яһаған еңеүселәрҙе атап үтте.
Конкурста ҡатнашыуға 1622 проект заявка биргән. Алты көн дауамында йәштәр эксперттарға үҙҙәренең инновацион проекттарын ни өсөн хуплау һәм алға ебәреү кәрәклеген раҫланы. Федераль этапҡа 326 проект сыҡты. Һөҙөмтәлә уларҙы тормошҡа ашырыуға 150-300 мең һумлыҡ гранттарҙы «iВолга 2014» форумының 40 еңеүсеһе алды.
Шулай, Башҡортостан студенттары Өфөлә ШОС һәм БРИКС саммиттарына ирекмәндәрҙе әҙерләү программаһын тәҡдим итте. Уларҙың эше жюри ағзаларын да, саммиттан тыш ойоштороу комитеты рәйестәрен дә, шулаҡ уҡ башҡа эре Рәсәй сараларын да ҡыҙыҡһындырҙы.
«iВолга-2014» йәштәр форумында Волга буйы федераль округының 14 төбәге, Ҡытай Халыҡ Республикаһының биш провинцияһы һәм бер үҙәк эйәртеүендәге ҡала йәштәре ҡатнашты.


text:
Өфө Республика көнөн байрам итеүгә әҙерләнә
Бөгөн Өфө мэрияһындағы кәңәшмәлә Башҡортостан Республикаһының Дәүләт суверенитеты тураһындағы декларацияны ҡабул итеүҙең 19 йыллығын байрам итеүгә әҙерлек тикшерелде.
Әле үк район хакимиәттәре, мәғариф, мәҙәниәт һәм сәнғәт учреждениелары хеҙмәткәрҙәре тантанаға әүҙем әҙерләнә. Ҡалала байрам саралары иҫтәлекле датаға тиклем бер нисә көн алдан башланасаҡ. Мәҫәлән, 6 октябрҙә Ҡала Мәҙәниәт һарайында тантаналы йыйылыш планлаштырылған, унда врачтарҙы, уҡытыусыларҙы, мәҙәниәт хеҙмәткәрҙәрен хөрмәтләйәсәктәр. Уларҙан ҡайһы берәүҙәре Республика көнөнә ҡарата фатир асҡысы аласаҡ.
Байрам алдынан ҡаланың бөтә райондарында мәҙәни саралар, спорт ярыштары, һуғыш һәм хеҙмәт ветерандары, производство алдынғылары, студенттар һәм уҡыусылар ҡатнашлығында тантаналы йыйылыштар үтәсәк. Ҡаланың күп ойошмалары һәм предприятиелары хеҙмәт эшмәкәрлегендә юғары һөҙөмтәләргә өлгәшкән ветерандарҙы һәм хеҙмәткәрҙәрҙе хөрмәтләйәсәк.
Традиция буйынса 11 октябрҙә республика һәм ҡала етәкселәре Дуҫлыҡ монументына сәскәләр һаласаҡ. Был көндө Өфөнөң Ленин майҙанында "Республикам минең" йәштәр байрамы үтәсәк, уның сиктәрендә республика һәм Рәсәй масштабындағы эстрада йондоҙҙары, иң яҡшы художестволы үҙешмәкәрлек коллективтары, шул иҫәптән балалар коллективтары ла сығыш яһаясаҡ. 11 октябрҙә "Беренсе Май", Иван Якутов исемендәге мәҙәниәт һәм ял парктарында, "ӨМЭПБ" һәм "Орджоникидзе" Мәҙәниәт йорттары алдындағы майҙандарҙа тантаналар билдәләнгән.
Тантаналар Ленин майҙанында фейерверк һәм лазер шоуы менән тамамланасаҡ.


text:
Йондоҙлоҡ
Йондоҙлоҡ — бер исем аҫтында берләштерелгән йондоҙҙар төркөмө[1]; хәҙерге заман астрономияһында йондоҙло күктә уңайлы ориентирлашыу өсөн күк сфераһының бүленгән өлөштәре. Боронғо заманда йондоҙлоҡ тип күк сфераһындағы яҡты йондоҙҙарҙан төҙөлгән фигураларҙы атағандар.
Күк йөҙөндә беҙ күргән йондоҙҙар өс үлсәмле арауыҡта бер береһенән бик йыраҡта урынлашҡан булыуы мөмкин. Шулай итеп, бер йондоҙлоҡта Ергә бик яҡын һәм бик йыраҡ йондоҙҙар булыуы мөмкин, улар бер береһе меән бер нисектә бәйләнмәгән. Боронғо кешеләр был турала белмәгән һәм йондоҙлоҡ төркөмөнә берләштергән.
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)


text:
Өфөлә 600 ихата төҙөкләндерелде
«Берҙәм Рәсәй» партияһының «Рәсәй ҡалаларының яңы юлдары» проектын тормошҡа ашырыу сиктәрендә Өфөлә 600-ләгән ихата төҙөкләндерелгән. Был хаҡта «Башинформ» агентлығында үткән матбуғат конференцияһында Өфө хакимиәтенең ҡала йәшәйешен тәьмин итеү идаралығы начальнигы Андрей Федосов хәбәр итте.
— Был маҡсатҡа 530 миллион һум федераль средстволар бүленде, — тине ул. — Ҡала ла ситтә ҡалманы, проект муниципаль бюджеттан 44 миллион һумға тиерлек өҫтәп финансланды. Юлдарҙы ремонтлау сроктары һәм уның сифаты буйынса федераль үҙәк менән билдәләнгән нормалар теүәл үтәлде, ремонт эштәре ҡағыҙҙа күрһәтелгәнсә 1 июндән 1 ноябргә тиклем алып барылды.
Андрей Федосов әйтеүенсә, федераль средстволарға Өфөлә дүрт урамға капиталь ремонт үткәрелгән. Был Сипайловская, Ленин, Киров һәм Цюрупа урамдары. Тағы 25 урам республика һәм ҡала бюджеттары аҡсаһына ремонтланған.
— Быйыл йәнә йөҙҙән ашыу урамда соҡорҙар ямалды, — тип билдәләне Андрей Федосов. – Беҙ бындай ремонтты 250 мең квадрат метр майҙанда үткәрҙек, былтырғыға ҡарағанда был ике тапҡырға күберәк. Ҡышҡылыҡҡа юлдарыбыҙ тулыһынса тиерлек ремонтланып бөттө.
Андрей Федосов һүҙҙәренсә, ихаталарҙы ремонтлау барышында Өфөлә машиналар ҡуйыу майҙанын 105 мең квадрат метрға тиерлек арттырыуға өлгәшелгән. Ошоноң арҡаһында Өфө ихаталарында хәҙер ете меңгә күберәк машина ҡуйырға мөмкин.


text:
Мәктәптәрҙә ҡайнар аш хаҡы үҙгәрешһеҙ ҡалды — Өфө хакимиәте
ӨФӨ, 2015 йыл, 13 февраль. /«Башинформ» мәғлүмәт агентлығы, Эльмира Сабирова/.
Өфөнөң дөйөм белем биреү мәктәптәре уҡыусылары өсөн ҡайнар аш хаҡы 2014 йылғы кимәлдә ҡала. Тейешле ҡарарҙы муниципалитет ҡабул итте. Документҡа ярашлы, 1-4 класс уҡыусылар өсөн иртәнге аш 45 һумдан, төшкө аш — 55, төштән һуңғы аш 16 һумдан да кәм тәшкил итмәйәсәк. Өлкән класс уҡыусылары өсөн иртәнге аш 50 һумдан, төшкө аш — 60, төштән һуңғы аш 17 һумдан да кәм тормаясаҡ.
Өфө хакимиәтенең матбуғат хеҙмәте мәғлүмәттәре буйынса, ҡала бюджетынан етем, ата-әсә ҡарауынан ҡалған балалар, күп балалы ғаиләләрҙәге, социаль яҡтан хәүефле, аҙ тәьмин ителгән ғаиләләрҙәге балалар өсөн бер балаға көнөнә 30 һум күләмендә адреслы дотациялар күләме билдәләнгән.
Оҙайтылған көн төркөмдәрендә туҡланыуҙы ойоштороуға үрҙә һанап үтелгән категориялар өсөн шундай уҡ адреслы дотация билдәләнгән.


text:
Өфөлә грипп һәм киҫкен вируслы инфекция менән ауырыу кимәле эпидемия сигенән түбән
7-һенән 13 мартҡа тиклемге осорҙа Өфөлә грипп һәм киҫкен респиратор вируслы инфекциялар менән алты мең самаһы кеше ауырыған, был эпидемия сигенән 26,7 процентҡа түбәнерәк. Бынан алдағы аҙна менән сағыштырғанда был һан 17,8 процентҡа түбән. 11 марттан алып ҡалала грипп таралыуын иҫкәртеү буйынса бөтөн саралар, шул иҫәптән карантин да туҡтатылған, тип хәбәр иттеләр «Башинформ» агентлығына Роспотребнадзорҙың Башҡортостан Республикаһы буйынса идарағынан.
Үткән аҙнала республика буйынса грипп һәм киҫкен вируслы инфекция менән ауырыған 19 меңгә яҡын кеше теркәлгән, шуларҙың өстән бере – 14 йәшкә тиклемге балалар. Сирләү осрағы бер аҙнала 22,6 процентҡа кәмегән.
Лаборатор мониторингынан асыҡланыуынса, Башҡортостанда элеккесә гриптың миҙгел вирустары өҫтөнлөк итә.


text:
“Европа” сауҙа-күңел асыу үҙәгендә сыҡҡан янғынға бер йыл. Бер йыл элек булған фажиғә ике кешенең ғүмерен өҙгәйне.
Кескәй Лиза Жемчуговаға ике йәш тулыуға ҡарамаҫтан ул һөйләшмәй. Ә тап бер йыл элек ул тәүге тапҡыр атай тип әйтергә өйрәнгәйне тип хәтерләй әсә. Ғаилә башлығы Евгений “Европа” сауҙа-күңел асыу үҙәгендә сыҡҡан янғында һәләк була. “Европа” хужалары Еленаға фатир вәғәҙә итә. Әммә Жемчуговтар һаман фатирҙан-фатирға күсенеп, кеше донъяһында йәшәргә мәжбүр.
Ә янғындан һуң “Европа” үҙәге хужалары зыян күреүселәр өсөн махсус фонд булдырҙы ти “Европа” хужалары мәнфәғәтен яҡлаусы адвокат Николай Нуриәхмәтов. Күптән түгел страховка компанияларының береһе зыян күреүсе үҙәк хужаларына 99 миллион һум күләмендә страховка түләүен тапшырҙы. Тимәк, тиҙҙән төҙөкләндереү эштәре башланасаҡ, тип күҙаллана. Вәғәҙә бирелгән. Ә күпте кисергән Жемчуговтар фатир алыуға өмөтөн өҙмәй.


text:
Рөстәм Хәмитов менән Франция компанияһы вәкилдәре Өфөлә «Ашан» үҙәге асыу перспективаларын тикшерҙе
VIII Красноярск иҡтисади форумы сиктәрендә Башҡортостан Президенты Рөстәм Хәмитов «Ашан» француз компанияһы вәкилдәре менән осрашты. Осрашыуҙа Өфөлә «Мега» сауҙа-күңел асыу нигеҙендә төҙөлөүсе ошо уҡ исемдәге коммерция үҙәге асыу перспективалары хаҡында һүҙ барҙы. Үҙәк 2011 йылдың мартында файҙаланыуға тапшырыласаҡ, тип күҙаллана. Был хаҡта республика Президентының матбуғат секретары Артем Вәлиев хәбәр итте.
Белешмә өсөн. «Ашан» компанияһы (Франция) 1961 йылда ойошторолған. Бөгөнгө көндә ул донъялағы иң ҙур сауҙа селтәрҙәренең береһе. Уға бар донъя буйлап 380 гипермаркет, 664 супермаркет һәм ике меңдән ашыу бәләкәйерәк күләмдәге сауҙа нөктәләре тура килә. Әлеге ваҡытта Рәсәйҙә француз компанияһының 14 гипермаркеты бар.


text:
Өфөнөң транспорт паркы яңыртыласаҡ
Өфөлә быйыл туғыҙ айҙа ҡала транспортының бөтә төрҙәре тарафынан 260 миллион пассажир ташылған (былтыр был күрһәткес 300 миллион пассажир тәшкил иткәйне). Бөгөн Өфөлә дөйөм файҙаланыуҙағы 151 ҡала маршруты эшләй.
Өфө ҡалаһы ҡала округы хакимиәтенең транспорт бүлеге мәғлүмәттәренә ҡарағанда, “Электротранспорт идаралығы” муниципаль унитар предприятиеһы тарафынан ташылған пассажирҙар һаны артты, быға льготалы категория пассажирҙарҙы ташыуҙың күпкә артыуы һөҙөмтәһендә өлгәшелде. Шул уҡ ваҡытта “Башавтотранс” автобустары тарафынан ташылған льготасылар һаны кәмене. Өфө муниципаль электротранспортында, республика Хөкүмәте ҡарары менән индерелгән берҙәм социаль йөрөү билеттарынан тыш, әле булһа Өфө ҡалаһы ҡала округы Советы ҡарары менән индерелгән, “Башавтотранс” һатҡан билеттарҙан күпкә арзаныраҡ өҫтәмә льготалы йөрөү билеттары ғәмәлдә булыуы һөҙөмтәһендә ошондай нисбәт килеп сыҡты.
Электротранспортта быйыл 1 декабрҙән индерелгән туғыҙ һум күләмендәге хаҡ һәм граждандарҙың төрлө категориялары өсөн электрон тултырылған карталар предприятиела, беренсе сиратта, ҙур социаль йөкләмә менән бәйле килеп тыуған иҡтисади хәлде яҡшыртырға ярҙам итәсәк. “Башавтотранс” транспорт һатып алыуға һәм ремонтлауға байтаҡ финанс средстволары һала, бынан тыш, энергоресурстарға ла хаҡтар арта. Өфө хакимиәтендә билдәләүҙәренсә, республика баш ҡалаһы транспорттың бөтә төрҙәре паркын киңәйтеүгә мохтаж. Быйыл "Башҡортостан троллейбус заводы" асыҡ акционерҙар йәмғиәтенән 17 троллейбус һәм бер яңы моделле трамвай һатып алынды. Шулай уҡ «Башавтотранс» дәүләт унитар предприятиеһы өсөн «Евро-3» нормаларына ярашлы ҙур һәм айырыуса ҙур 50 «НефАЗ» автобусы һатып алырға планлаштырылған. Улар ҡаланың айырыуса популяр маршруттарын бер аҙ бушатырға ярҙам итәсәк.


text:
27 декабрҙә мәшғүллек хеҙмәтендә иҫәпкә тороуға бәйле һорауҙар менән мөрәжәғәт итергә мөмкин буласаҡ
РФ Президентының Башҡортостан Республикаһындағы йәмәғәт ҡабул итеү бүлмәһендә халыҡты эш менән тәьмин итеү хеҙмәтендә иҫәпкә ҡуйылыу, хеҙмәт баҙарында һорау һәм тәҡдимдәр мәсьәләләре буйынса граждандар ҡабул итеү үткәреләсәк.
Мөрәжәғәт иткәндәрҙе БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәмин итеү дәүләт хеҙмәте идаралығының юридик бүлеге начальнигы Айҙар Биктаев ҡабул итәсәк.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Рөстәм Хәмитов хеҙмәт хаҡы буйынса бурыс буйынса кәңәшмә уҙғарҙы Фото: Олег Яровиков
Рөстәм Хәмитов хеҙмәт хаҡы буйынса бурыс буйынса кәңәшмә уҙғарҙы
Рөстәм Хәмитов хеҙмәт хаҡы буйынса бурыс буйынса кәңәшмә уҙғарҙы Фото: Олег Яровиков
ӨФӨ, 2015 йыл, 2 ноябрь. /«Башинформ» мәғлүмәт агентлығы, Александр Смирнов/.
2 ноябрҙә Республика йортонда Башҡортостан Башлығы Рөстәм Хәмитов хеҙмәт хаҡы буйынса бурысты бөтөрөү буйынса тәү сираттағы сараларға арналған төбәктә хоҡуҡ тәртибен тәьмин итеү буйынса даими эш итеүсе координация кәңәшмәһе ултырышын үткәрҙе. Унда Башҡортостан Хөкүмәте ағзалары, министрлыҡ һәм ведомство етәкселәре, муниципалитет башлыҡтары ҡатнашты.
– Ҡайһы бер сәнәғәт предприятиелары, эшҡыуарлыҡ берләшмәһе вәкилдәре, төрлө сәбәптәр табып, хеҙмәткәрҙәренә эш хаҡын ваҡытында түләмәй, – тине Рөстәм Хәмитов. – Һәр осраҡты ентекле тикшерергә кәрәк тип иҫәпләйем. Ғәйеплеләр язаһын алырға тейеш.
Бөгөнгә Башҡортостанда эш хаҡы буйынса бурыс 150-нән 200 миллион һумғаса тәшкил итә, тип хәбәр итте төбәк Башлығы.
– Мин был хәлде контролдә тотам. Хеҙмәт хаҡын түләмәүселәргә баҫымды кәметергә йыйынмайым, – тине Рөстәм Хәмитов.
Башҡортостандың Дәүләт хеҙмәт инспекцияһы етәксеһе Татьяна Астрелина хәбәр итеүенсә, 2015 йылдың 1 октябренә хеҙмәт хаҡы буйынса бурыс 200 миллион самаһы тәшкил итә. Иң ҙур бурыс — Өфө һәм Октябрьский ҡалаларында, шулай уҡ Туймазы районында. Татьяна Астрелина бурысты бөтөрөү мәсьәләләрен һөҙөмтәле хәл итеү өсөн ведомстволар араһында үҙ-ара эш итеүҙе көсәйтергә тәҡдим итте.


text:
Рөстәм Хәмитов Рәсәй Дәүләт советы ултырышында ҡатнаштыФото: Рәсәй Президентының матбуғат хеҙмәте
Рөстәм Хәмитов Рәсәй Дәүләт советы ултырышында ҡатнашты
Рөстәм Хәмитов Рәсәй Дәүләт советы ултырышында ҡатнаштыФото: Рәсәй Президентының матбуғат хеҙмәте
ӨФӨ, 2015 йыл, 24 декабрь. /«Башинформ» мәғлүмәт агентлығы, Александр Смирнов/.
23 декабрҙә Мәскәүҙә Башҡортостан Башлығы Рөстәм Хәмитов Рәсәй Дәүләт советының дөйөм белем биреү системаһын камиллаштырыу мәсьәләләренә арналған ултырышында ҡатнашты.
Ултырышты асып, Рәсәй Президенты Владимир Путин һуңғы йылдарҙа мәғариф өлкәһендәге ыңғай үҙгәрештәрҙе билдәләне.
Сифатлы белем биреүҙең нигеҙен уҡытыусының эше тәшкил иткәнгә күрә Рәсәй Президенты педагогик хеҙмәткәрҙәрҙең профессиональ үҫеш системаһын булдырырға ҡушты. Заманса әҙерлек программаларын индереү һәм педагогтарҙың квалификацияһын күтәреү, уҡытыусы хеҙмәтен матди һәм әхлаҡи яҡтан дәртләндереүҙең һөҙөмтәле механизмын әҙерләү, өҙлөкһөҙ профессиональ үҫешкә стимул булдырыу, уҡытыусының квалификацияһын һәм эш һөҙөмтәләрен баһалау системаһын камиллаштырыу — эшмәкәрлектең төп йүнәлештәре, тип билдәләне ул.
Владимир Путин үҙ сығышында уҡыу өсөн уңайлы шарттар булдырыу, шул иҫәптән һаулыҡ мөмкинлектәре сикләнгән балалар өсөн дә, һөнәри йүнәлеш биреү эшен һәм өҫтәмә белем алыу системаһын үҫтереү мәсьәләләренә лә ҡағылды.
Дәүләт советы ултырышы йомғаҡтары буйынса журналистар менән аралашҡанда Рөстәм Хәмитов Башҡортостанда уҡытыу системаһының «яҡшы һәм ышаныслы» эшләүен билдәләне. Шуның менән бергә заманса уҡытыу алымдарын һәм технологияларын, шул иҫәптән электрон белем биреүҙе әүҙемерәк индерергә кәрәк.
– Бөгөн белем биреү процесы бөтөнләй башҡаса, 10-12 йыл элекке менән сағыштырғанда балалар ҙа икенсе. Уҡытыусылар иһә үҙгәрмәгән, шул уҡ алымдарҙы файҙаланалар. Заман талабы һәм мәктәптәрҙең мөмкинлектәре араһында айырма барлыҡҡа килде. Биш йыл элек үк мин электрон уҡытыу индереүҙе талап иткәйнем. Бөгөн республика ошо йәһәттән яҡшы һөҙөмтәләргә иреште, – тине Башҡортостан Башлығы. – Институттар, университеттар, шул иҫәптән Мәғарифты үҫтереү институты белгестәрҙе ҡайтанан әҙерләү менән шөғөлләнергә тейеш. Әлбиттә, бөгөн электрон уҡытыу ғына кәрәкмәй. Балаларҙа буласаҡ һөнәр, яңы технологияларҙы үҙләштереү йәһәтенән донъяға башҡаса ҡараш тәрбиәләү мөһим.


text:
Өфөлә «Ҡиммәтле ҡағыҙҙар баҙарында системалы сауҙа» мәғариф проектының эш төркөмө ойошторола
Өфөлә «Ҡиммәтле ҡағыҙҙар баҙарында системалы сауҙа» белем биреү проектының эш төркөмө ойоштороласаҡ. Махсуслашҡан семинарҙы Йәштәр финанс үҙәге үткәрә. Ойоштороусыларҙың хәбәр итеүенсә, сарала ҡатнашыу бушлай буласаҡ, ҡиммәтле ҡағыҙҙар баҙарындағы сауҙа системаһын өйрәнергә һәм әҙерләргә, финанс идарасыһы булараҡ эш тәжрибәһе тупларға теләктәренең булыуы, программалау серҙәрен белеүе ҡатнашыусыларға төп талап итеп ҡуйылған.
Семинар 25 ғинуарҙа сәғәт 17.00-дә Өфө ҡалаһы, Комсомол урамы, 21 адресы буйынса үтәсәк. Белешмәләр өсөн телефондар: (347)292-44-67, (347)277-63-32.


text:
Баш ҡалала наркотиктар һатыу тураһында аноним мәғлүмәт өсөн почта йәшниктәре ҡуйылды Фото: Андрей Старостин
Баш ҡалала наркотиктар һатыу тураһында аноним мәғлүмәт өсөн почта йәшниктәре ҡуйылды
Баш ҡалала наркотиктар һатыу тураһында аноним мәғлүмәт өсөн почта йәшниктәре ҡуйылды Фото: Андрей Старостин
ӨФӨ, 2016 йыл, 14 ғинуар. /«Башинформ» мәғлүмәт агентлығы, Ксения Калинина/.
Өфөнөң Орджоникидзе районында наркотиктар һатыу тураһында аноним мәғлүмәт өсөн почта йәшниктәре ҡуйылды. Был хаҡта «Башинформ» агентлығына район хакимиәтенең мәғлүмәт-аналитика бүлегендә хәбәр иттеләр.
Аноним мәғлүмәттәр өсөн йәшниктәр түбәндәге адрестар буйынса ҡуйылған: Яңы Черкассы урамы, 11, Ҡулса урамы, 43, Блюхер урамы, 28, 50, 16, Коммунарҙар урамы, 66/3, Вологодская урамы, 76/3, Шота Руставели урамы, 18а, Тыныслыҡ урамы, 12, Калинин урамы, 16 һәм Азатлыҡ урамы, 17.
Бындай саралар баш ҡалала наркотиктарҙың законһыҙ әйләнешенә ҡаршы тороу һәм наркоманияны иҫкәртеү маҡсатында ҡабул ителгән, тиелә белдереүҙә.


text:
Өфөлә «Иң яҡшы бизнес-тренер – 2010» конкурсы старт алды
Өфөлә Республика һәм Уҡытыусы Йылын билдәләү уңайынан, Башҡортостандың баш ҡалаһында бизнес-тренерҙар өсөн тәүге «Иң яҡшы бизнес-тренер — 2010» конкурсы старт алды.
Предприятиеларҙың персоналды уҡытыу бүлеге белгестәре лә, шулай уҡ шәхси практика менән шөғөлләнеүсе бизнес-тренерҙар ҙа конкурста ҡатнаша ала.
Кадрҙар әҙерләүҙә, квалификация, бизнес алып барыу мәҙәниәтен күтәреүҙә мөһим роль уйнаған бизнес-тренер һөнәрен популярлаштырыу һәм пропагандалау конкурстың төп маҡсаты иҫәпләнә.
Персоналды уҡытыу һәм үҫтереү буйынса авторлыҡ программаһының булыуы, уның ғәмәлдә ҡулланылыуы – конкурста ҡатнашыусы өсөн иң мөһиме. Конкурстың эксперттар советы программаларҙың иң яҡшыһын билдәләйәсәк.
Эксперттар советына БР Хеҙмәт һәм халыҡты социаль яҡлау министрлығы, «Анкор» кадрҙар агентлығы белгестәре һәм башҡа абруйлы кешеләр инәсәк. Заявкалар 1 авгусҡа тиклем ҡабул ителә.
Август аҙағында иң яҡшы бизнес-тренерҙар өсөн мастер-кластар ойоштороласаҡ, еңеүселәрҙе бүләкләү тантанаһы үтәсәк.
Конкурсты ойоштороусы булып «Positive» уҡытыу һәм үҫеш үҙәге сығыш яһай. Проектты PR-оҙатыу менән «Ике бренд» коммуникациялар студияһы шөғөлләнә.


text:
2017 йылғы уңыш өсөн сәсеү майҙандарының яртыһы әҙер — Ауыл хужалығы министрлығы Фото: Башҡортостан Ауыл хужалығы министрлығы
2017 йылғы уңыш өсөн сәсеү майҙандарының яртыһы әҙер — Ауыл хужалығы министрлығы
2017 йылғы уңыш өсөн сәсеү майҙандарының яртыһы әҙер — Ауыл хужалығы министрлығы Фото: Башҡортостан Ауыл хужалығы министрлығы
ӨФӨ, 2016 йыл, 21 сентябрь. /«Башинформ» мәғлүмәт агентлығы, Галина Бахшиева/.
Республикала киләһе йылғы уңыш өсөн ерҙе эшкәртеү дауам итә.
Башҡортостан Ауыл хужалығы министрлығының матбуғат хеҙмәтендә хәбәр итеүҙәренсә, яҡынса 823 мең гектар майҙанда ер туңға һөрөлгән, был пландың 57 процентын тәшкил итә. Стәрлетамаҡ районы аграрийҙары тәүгеләрҙән булып туңға һөрөүҙе тамамланы.
Әлшәй, Борай, Илеш, Мәләүез һәм Саҡмағош райондарында 20 проценттан кәмерәк майҙанда эште башҡарыу бурысы тора.


text:
Баш ҡалала тыл эшсәндәренә һәйкәл асыу тантанаһы булдыФото: Олег Яровиков
Баш ҡалала тыл эшсәндәренә һәйкәл асыу тантанаһы булды
Баш ҡалала тыл эшсәндәренә һәйкәл асыу тантанаһы булдыФото: Олег Яровиков
ӨФӨ, 2015 йыл, 8 октябрь. /«Башинформ» мәғлүмәт агентлығы, Александр Смирнов/.
8 октябрҙә Өфөнөң Еңеү паркында тыл эшсәндәренә һәйкәл асыу тантанаһы булды. Башҡортостан Башлығы Рөстәм Хәмитов республика халҡын ошо ваҡиға менән ҡотланы.
– Был монумент ҡәһәрле һуғышта еңеү яулаған Рәсәй, совет халҡының ҡаһарманлығын символлаштыра. Ул илебеҙҙең ҡеүәтен сағылдыра һәм бер үк ваҡытта ябай хеҙмәтсәнгә ихтирам билдәһе лә, – тине төбәк етәксеһе. – Бөгөн тыл эшсәндәренә ихтирам күрһәтәбеҙ. Ҡыҙғанысҡа ҡаршы, бындай кешеләр аҙая бара. Уларҙың барыһына ла рәхмәт һүҙҙәрен белдерәбеҙ. Беҙ һеҙҙең быуынды, һуғыш йылдарында ауырлыҡтарға бирешмәйенсә предприятиеларҙа эшләгән, иген иккән, яугирҙәрҙе кейендергән, Еңеү өсөн барлыҡ шарттар ҙа булдырған кешеләрҙе хөрмәт итәбеҙ.
2013 йылда Һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарының республика йәмәғәт ойошмаһы Башҡортостан Хөкүмәтенә тыл эшсәндәренә һәйкәл төҙөү тураһында тәҡдим менән мөрәжәғәт итте. Башҡортостандың Мәҙәниәт министрлығы һәйкәлдең иң яҡшы проектына конкурс ойошторҙо. Уны йомғаҡтары буйынса скульптор, Рәсәйҙең халыҡ рәссамы Андрей Ковальчуктың проекты иң яҡшыһы тип танылды.


text:
Рөстәм Хәмитов «Хайчен Нефтемаш» Ҡытай компанияһы етәксеһе менән осрашты
17 ғинуарҙа Башҡортостан Президенты Рөстәм Хәмитов «Хайчен Нефтемаш» Ҡытай компанияһының генераль директоры Ван Чжэнжуан менән осрашты. Төбәк башлығының матбуғат хеҙмәтенән хәбәр итеүҙәренсә, республикала нефть-газ сығарыу ҡорамалдары етештереү буйынса уртаҡ предприятие төҙөү перспективалары тикшерелде.
— Ҡытай Халыҡ Республикаһы беҙ бөгөн эшләгән төп партнерҙар иҫәбенә инә, — тип билдәләне Рөстәм Хәмитов. — Бер йыл эсендә сауҙа әйләнеше 600 миллион доллар самаһы тәшкил итте. Тауар әйләнешен үҫтереүҙә яҡшы мөмкинлектәребеҙ бар. Нефть-газ ҡорамалдары етештереү производствоһын төҙөү өлөшөндә республикабыҙҙы һайлауҙары менән ҡыҙыҡһынабыҙ. Инвесторҙар өсөн уңайлы шарттар булдырабыҙ. Беҙҙә инвесторҙарға яҡшы һалым ташламалары ҡаралған заманса ҡануниәт формалашҡан. Хөкүмәт документтарҙы рәсмиләштереүҙә, төрлө административ процедураларҙы үтеүҙә ярҙам итә. Беҙ эре инвесторҙар менән айырым эшләйбеҙ, — тип һыҙыҡ өҫтөнә алды Башҡортостан Президенты.
— Беҙ донъяның 50-нән ашыу иленә туранан-тура заманса ҡорамалдар еткереп бирәбеҙ. Беҙҙең сәйәсәт – юғары технологик ҡорамалдар етештереү. Бергәләп үҫешер өсөн уртаҡ предприятие төҙөй алабыҙ. Беҙ Ҡытай Халыҡ Республикаһы үҫеше һәм реформаһы комитетынан һеҙҙең турала мәғлүмәт алдыҡ. Беҙгә, Башҡортостан хеҙмәттәшлек варианттарын эҙләй тип хәбәр иттеләр. Предприятиебыҙ шулай уҡ партнерлыҡ менән ҡыҙыҡһына , — тине Чжэнжуань әфәнде.
Осрашыуҙың тулыраҡ стенограммаһы Башҡортостан Президентының рәсми сайтында баҫылған.


text:
Рөстәм Хәмитов эш сәфәре менән Стәрлебаш районында булды Фото: БР Президентының матбуғат хеҙмәте
Рөстәм Хәмитов эш сәфәре менән Стәрлебаш районында булды
Рөстәм Хәмитов эш сәфәре менән Стәрлебаш районында булды Фото: БР Президентының матбуғат хеҙмәте
ӨФӨ, 2014 йыл, 20 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостан Президенты Рөстәм Хәмитов эш сәфәре барышында Стәрлебаш районында булды. Республика башлығы территорияны социаль-иҡтисади үҫтереү һөҙөмтәләре менән танышты, инвесторҙар йәлеп итеү перспективаларын баһаланы, шулай уҡ бер нисә социаль, инфраструктура һәм ауыл хужалығы объектында булды.
Башҡортостан Президентының матбуғат хеҙмәте хәбәр итеүенсә, Лесной Кордон ҡасабаһында Рөстәм Хәмитов «Орленок» балалар һауыҡтырыу-уҡытыу үҙәгендә булды. Үткән быуаттың 70-се йылдарынан эшләп килгән, лагерь йыл һайын дүрт смена ҡабул итә, һәр ҡайһыһында 350-ләр кеше.
Шулай ҙа, учреждениеның директоры Гөлсирә Ибәтуллина әйтеүенсә, ял итеү һәм һауыҡтырыу өсөн ҙур потенциалға эйә булып, «Орленок» лагеры йылытылмау сәбәпле йәйге осорҙа ғына эшләй. Мәжбүри эшлекһеҙлек ваҡытында матди-техник базаны ҡарауға һәм үҫтереүгә аҡса эшләү, район халҡы өсөн өҫтәмә эш урындары булдырыу мөмкинлеге юғала.
120 урынлыҡ администрация корпусында йылылыҡ үткәрелгән, пластик тәҙрәләр ҡуйылған. Лагерҙы йыл әйләнәһенә эшләтеү өсөн 6,5 миллион һум күләмендә финанслау талап ителә. Балалар һауыҡтырыу-уҡытыу үҙәге директоры, был көҙгө, ҡышҡы һәм яҙғы каникулдар ваҡытында балаларҙы ҡабул итергә, спорт ярыштары уҙғарырға, ғаилә ялы ойошторорға мөмкинлек бирәсәк, тип иҫәпләй.
— Миңә проекттың иҡтисады кәрәк. Әгәр «плюс» йәки кәмендә «ноль» менән сыҡһаҡ – уйланырға мөмкин, әммә тағы ла зыяндар өҫтөнлөк итһә, бында фекер алышыу файҙаһыҙ, — тине Башҡортостан Президенты.
Рөстәм Хәмитов лагерға, шул иҫәптән этнотуризм өлкәһендә өҫтәмә хеҙмәттәр күрһәтеү мөмкинлеген ҡарарға, шулай уҡ шәхси инвестициялар йәлеп итеү мәсьәләһен эшләргә тәҡдим итте.
Бынан тыш, район етәкселеге балалар һауыҡтырыу үҙәгенә 2006 йылда «Йәйғор» моторҙар эшләү идаралығы төҙөгөн, артабан банкротланған, саңғы базаһы бинаһын һәм биләмәне бирергә ҡарар сығарған. Әлеге ваҡытта бында Балалар-үҫмерҙәр спорт мәктәбендә шөғөлләнеүсе балалар өсөн саңғы һәм еңел атлетика буйынса күнекмәләр ойошторолған.
Саңғы базаһын ҡарау ваҡытында республика Башлығы туристарға йәшәү һәм спортсыларға шөғөлләнеү өсөн оптималь һәм заманса шарттар булдырыу кәрәклеген билдәләне.


text:
Республикала 1,5 миллион тоннанан ашыу һөт һауылған
2012 йыл башынан алып республикала 1545 мең тонна һөт һауылған. Уларҙың яҡынса 572 мең тоннаһы ауыл хужалығы предприятиеларына тура килә, 2011 йыл менән сағыштырғанда, был 35 мең тоннаға күберәк.
БР Ауыл хужалығы министрлығының матбуғат хеҙмәтенән хәбәр итеүҙәренсә, был ваҡыт эсендә төбәктең ауыл хужалығы предприятиелары 513 мең тоннанан ашыу һөт һатҡан. Үткән йыл күрһәткестәренән был яҡынса 38 мең тоннаға күберәк.
Саҡмағош, Стәрлетамаҡ, Дүртөйлө, Илеш һәм Ауырғазы райондарының ауыл хужалығы предприятиелары – был күрһәткестәр буйынса лидерҙар иҫәбендә.


text:
Һыу ресурстарының федераль агентлығы
Һыу ресурстар буйынса федераль агентлыҡ (урыҫ. Федеральное агентство водных ресурсов, Росводресурсы) — Рәсәй Федерацияһы тәбиғи ресурстар һәм экология министрлығына буйһонған Рәсәйҙең Һыу ресурстарын файзаланыу буйынса дәүләт органы. Һыу ресурстары даирәһендә федераль милек менән идары итеү һәм дәүләт хеҙмәте күрһәтеү эштәрен башҡара.
Рәсәй дәүләт һыу реестрын төҙөй.
Етәкселәр[үҙгәртергә | вики-тексты үҙгәртергә]
- Хәмитов Рөстәм Зәки улы, 2004—2009 йылдар
- Селивёрстова Марина Валерьевна, 2009 йылдан
Һылтанмалар[үҙгәртергә | вики-тексты үҙгәртергә]
- Рәсми сайты (урыҫ.)
- Положение о Федеральном агентстве водных ресурсов (урыҫ.)


text:
Йорттары янып афәткә тарыусы ғаиләгә ярҙам итәсәктәр
БР Хөкүмәте Премьер-министры Раил Сарбаев бөгөн Благовар районы хакимиәте башлығы Юрий Коземасловҡа йорттары янып киткән ғаилә өсөн торлаҡ мәсьәләһен кисекмәҫтән хәл итергә бойороҡ бирҙе.
Башҡортостандың Благовар районында алты балаһы менән ғаилә йәшәгән йорт шәмбе көнө янып китте. Йорттоң ҡыйығы, бөтә йорт йыһаздары тулыһынса янып юҡҡа сыҡты.
Былтыр БР Президенты Мортаза Рәхимов күп балалы әсә Александра Кобелеваға “Әсәлек даны” миҙалы тапшырғайны. “Эшһөйәр ғаилә, йортто үҙҙәре һалдылар, балаларын яҡшы тәрбиәләйҙәр, иң кесеһенә әле бер йәш тә юҡ”, — тиҙәр районда.
— Юрий Александрович, йә бөгөн үк яңы ҙур йорт табып уларҙы урынлаштырығыҙ, һатып алыу өсөн аҡсаһын беҙ табырбыҙ, йәки бөтә төҙөүселәрҙе туплап, йортто аяҡҡа баҫтырығыҙ. Һәр хәлдә яҡын арала улар йортло булырға тейеш, — тине Раил Сарбаев.
Телефон аша һөйләшкәндән һуң бер сәғәт үткәс, район хакимиәте башлығы йортто аяҡҡа баҫтырыу нисек барыуы тураһында хәбәр итте.
— 2-3 көндән йорт әҙер буласаҡ, — тип вәғәҙә итте ул.


text:
Башҡорт телендә һөйләшәм
- Подробности
- Родительская категория: "Туған тел" клубы
- Опубликовано 02.03.2010 19:13
Йәмәғәт ойошмаларының халыҡ-ара берлеге “Бөтә донъя башҡорттары ҡоролтайы (конгресы)” Башҡарма комитетында хәҙерге ҡала шарттарында башҡорт теле һәм телдең йәмғиәттәге проблемалары мәсьәләһе буйынса “түңәрәк өҫтәл” уҙҙы. БДБҠ Башҡарма комитетының Йәштәр советы һәм “Туған тел” башҡорт телен һәм әҙәбиәтен һөйөүселәр клубы ойошторған сара Халыҡ-ара туған тел көнөнә арналды. Башҡорт йәштәре ҡоролтайына әҙерлек сиктәрендә үткәрелгән сарала башҡа йәмәғәт ойошмалары вәкилдәре, ғалимдар, талиптар ҡатнашты. Мәғариф системаһынан төбәк компонентын алыу мәсьәләһе, әлбиттә, туған тел уҡытыуға бәйле күп проблемалар тыуҙырҙы. Шулай ҙа “түңәрәк өҫтәл”дә ҡатнашыусылар һуңғы йылдарҙа башҡорт теленең уны йөрөтөүселәре тарафынан юғала барыуын билдәләне.
Башҡорт теле донъяның юғалып барыусы телдәре исемлегенә индерелгән булған. Сарала, урбанизация шарттарында мәктәптәрҙә башҡорт телендә белем алған һәм ауылда тәрбиәләнгән йәштәрҙең ҡалала бер ни тиклем йәшәгәндән һуң, үҙ-ара икенсе телдә һөйләшә башлауы һыҙыҡ өҫтөнә алынды. Был осраҡта билингвизм кире роль уйнай, ә туған башҡорт теле тора-бара өҫтәмә телгә әүерелә. Магниторгорск ҡалаһынан килгән йәштәр үҙ ҡалаларынды шундай күренештең киң таралыуына әсенеү белдерҙе. Өҫтәүенә, ҡалала халыҡтың билдәле өлөшөн башҡорттар алып торһа ла, бер генә башғорт класы ла юҡ. Был ҡала власының башҡорт класын асырға теләмәүенә түгел, ә башҡорттарҙың пассивлығына бәйле. “Түңәрәк өҫтәл”дә ҡатнашыусылар был күренеш менән ҡәнәғәт булмауын һәм хәл-торошто яҡшыртыу буйынса саралар тәҡдим итте. Бөгөн туған телде пропагандалауҙың ысулдарын үҙгәртергә кәрәк, административ ысулдар менән күпкә өмөт итеп булмай. Был йүнәлештә “Туған тел” түңәрәге ҡала башҡорттары менән эшләүҙә үҙ тәжрибәһе менән уртаҡлашты. “Түңәрәк өҫтәл”дең ҡарарҙарының береһе Татарстан, Мари Иле, Сыуашстан Республикаларындағы кеүек оҙайлы ваҡытҡа һуҙылған “Башҡорт телендә һөйләшәм” тигән акция үткәреү булды. Уның логотиптары халыҡты башҡорт телендә хеҙмәтләндергән һәм хеҙмәтләндереүе мөмкин булған магазиндар, учреждениелар, дәүләт структуралары ишектәренә йәбештереләсәк. Бер яҡтан, акция телде популярлаштырыу характерын алһа, икенсе яҡтан “Башҡортостан Республикаһы халыҡтары телдәре тураһында” БР Законын тулыһынса тормошҡа ашырыуҙа ярҙам итәсәк.


text:
Төбәктә инвестициялар буйынса вәкил вазифалары булдырыласаҡФото: Олег Яровиков
Төбәктә инвестициялар буйынса вәкил вазифалары булдырыласаҡ
Төбәктә инвестициялар буйынса вәкил вазифалары булдырыласаҡФото: Олег Яровиков
Башҡортостандың һәр муниципалитетында инвестициялар буйынса вәкил вазифаһы булдырыласаҡ. Был хаҡта 28 сентябрҙә БР Президенты Хакимиәте етәксеһе Владимир Балабанов рәйеслегендә үткән «Башҡортостан Республикаһының Муниципаль берәмектәре советы» ассоциацияһы идараһы ултырышында БР иҡтисади үҫеш министры Евгений Маврин хәбәр итте.
— Беҙҙә инвесторҙар менән эшләүҙең яңы технологияларын индереү, инвестицион мөхит булдырыу мәсьәләләре өлгөрөп етте, — тип билдәләне министр. – Муниципаль кимәлдә үҙгәрештәр индермәйенсә тороп, уңайлы инвестицион мөхит булдырыу буйынса эште тулыһынса башҡарып булмаясағын аңлайбыҙ.
Евгений Маврин һүҙҙәренсә, бөгөн Башҡортостанда инвесторҙар менән эшләү технологиялары хаҡтары 100 миллион һумдан алып тәшкил иткән инвестиция проекттарына ҡарата ҡулланыла. Министрлыҡ белгестәре фекеренсә, яңы институт ярҙамында был процедуралар арзаныраҡ проекттарға ла ҡағылырға тейеш.
Владимир Балабанов һүҙҙәренсә, дөйөм алғанда был дөрөҫ йүнәлеш.
— Минеңсә, инвестициялар буйынса вәкил вазифаһын хакимиәт башлығының иҡтисад буйынса урынбаҫары башҡарырға тейеш. Әйткәндәй, территорияла инвестицион әүҙемлек мәсьәләһенә тап ул контроллек итергә тейеш, — тип билдәләне БР Президенты Хакимиәте етәксеһе Владимир Балабанов һәм Совет идараһы рәйесе Сергей Молчановҡа йыл аҙағынаса иҡтисад буйынса урынбаҫарҙарҙы ошо мәсьәлә буйынса кәңәшмәгә йыйып алырға тәҡдим итте.


text:
Фото:
Күмертауҙа быйылғы йылда беренсе ял көнө йәрминкәһе үтте
Фото:
Уҙған шәмбелә Күмертауҙа Күмертау ҡалаһы ҡала округы хакимиәте башлығы Борис Беляев һәм Көйөргәҙе районы муниципаль район хакимиәте башлығы Әхәт Ҡотлоәхмәтов инициативаһы буйынса ойошторолған тәүге ҡышҡы ял көнө йәрминкәһе үтте.
Йәйге ҡоролоҡ ит продукцияһы хаҡына ярайһы ныҡ йоғонто яһаны. Күмертау халҡын арзаныраҡ хаҡҡа ит менән тәьмин итеү маҡсатында, йәрминкәгә Көйөргәҙе районы ауыл хужалығы етештереүселәре саҡырылды. Райондың барлыҡ ауыл биләмәләре лә тиерлек ит һәм һөт продукцияһын тәҡдим итте. Ҡала халҡы етештереүселәр хаҡы менән ит һатып ала алды. Мәҫәлән, сусҡа ите йәрминкәлә -150-160 һумдан, һыйыр ите – 170, йылҡы ите 160–180 һумдан һатылды.
Күмертау хакимиәте башлығы Борис Беляевтың билдәләүенсә, бындай йәрминкәләр продукцияны арзаныраҡ хаҡҡа һатып алған ҡала халҡы өсөн дә, тауарын аралашсыларһыҙ һатҡан ауыл халҡы өсөн дә файҙалы. Ҡала округы хакимиәте Көйөргәҙе районы ауыл хужалығы етештереүселәре менән артабан да тығыҙ хеҙмәттәшлек итергә ниәтләй.


text:
Фото:
Башҡортостанда велосипед спортына тейешле ярҙам күрһәтеләсәк
Фото:
Башҡортостанда велосипед спортына тейешле ярҙам күрһәтеләсәк. Был турала Башҡортостан Президенты Рөстәм Хәмитов 15 сентябрҙә Республика йортонда Рәсәй велосипед спорты федерацияһы президенты, "ИТЕРА" нефть-газ компанияһы” яуаплылығы сикләнгән йәмғиәтенең директорҙар советы рәйесе Игорь Макаров менән осрашыуҙа хәбәр итте.
Төбәк башлығының матбуғат хеҙмәтенән хәбәр итеүҙәренсә, Рөстәм Хәмитов Велосипед спорты федерацияһы етәксеһенең велосипед спортын үҫтереү өлкәһендәге үҙ-ара хеҙмәттәшлек буйынса инициативаһын ыңғай баһалай. Осрашыуҙа велосипед спортының популяр ярыш төрҙәренең береһе булыуҙан тыш, Олимпия уйындарында командаға 18 комплект миҙалдар яулау мөмкинлеге биреүе лә билдәләнде.
Игорь Макаров әйтеүенсә, Башҡортостан — илебеҙҙәге «СССР тарҡалғандан һуң велосипед спорты үҙәген һаҡлап ҡалыу ғына түгел, яҡшы һөҙөмтәләргә ирешә алған» бик аҙ төбәктәрҙең береһе.
— Башҡортостан велосипед спорты мәктәбенең бай тәжрибәһе бар. Һәм беҙ үҙәкте үҫтерәсәкбеҙ, ярҙам итәсәкбеҙ, — тине Игорь Макаров.
Шулай уҡ осрашыу барышында Башҡортостан менән «ИТЕРА» компанияһының газ сәнәғәтендә хеҙмәттәшлек перспективалары, республика иҡтисадына һәм социаль өлкәгә инвестициялар йәлеп итеү мәсьәләләре ҡаралды.


text:
2012 йылда Халыҡ мәшғүллеге хеҙмәте ярҙамында яҡынса 21000 өфөлө эшкә урынлашҡан
2012 йылда Өфөнөң Халыҡ мәшғүллеге хеҙмәте ярҙамында 21000 кеше эшкә урынлашҡан. Йәнә 2300-ҙән ашыу кеше бөгөн хеҙмәт баҙарында талап ителгән һөнәрҙәргә ҡайтанан бушлай уҡытырға ебәрелгән.
«Башинформ» агентлығына баш ҡаланың Халыҡ мәшғүллеге үҙәге – йәштәр хеҙмәт биржаһынан хәбәр итеүҙәренсә, 2012 йылда 15700-ҙән ашыу кеше эшһеҙ тип танылған. Эш эҙләүселәр сифатында 22000 өфөлө иҫәпкә ҡуйылған. Был ваҡыт эсендә 17 меңдән ашыу эшһеҙ иҫәптән төшкән.
Иҫегеҙгә төшөрәбеҙ, бөгөнгө көндә Өфөлә рәсми рәүештә теркәлгән 7500 эшһеҙ иҫәпләнә. Баш ҡаланың вакансиялар банкында яҡынса 11500 буш эш урыны тураһында мәғлүмәт бар.


text:
Өфөлә йәшелсәләр йәрминкәләре тамамланды
Өфөлә йәшелсәләр йәрминкәләре тамамланды. Был хаҡта ҡала хакимиәте башлығы Павел Качкаев хәбәр итте.
Уның һүҙҙәре буйынса, быйыл көҙгө ауыл хужалығы йәрминкәләре республикабыҙҙың баш ҡалаһында әүҙем үтте. Йәрминкәләр көндәрендә ҡала майҙансыҡтарына ике меңдән ашыу машиналар һатыу итеү өсөн сыҡҡан. Иҡтисади көрсөккә ҡарамаҫтан, тауарҙарҙың төп төрҙәре буйынса хаҡтар былтырғы йыл менән сағыштырғанда 20-30 процентҡа түбәнерәк булыуы күҙәтелгән.
Был аҙнанан башлап йәрминкәләр ҡаланың өс майҙанында – “Заречный” баҙары эргәһендә, “Гагарин” һәм “Чайка” сауҙа комплекстарында ойоштороласаҡ.


text:
«Нур» театры онкология сирле балаларға ярҙам итә
19 апрелдә Өфө “Нур” дәүләт татар театрында онкология сирле балаларға ярҙамға «Яратам һине, тормош!» хәйриә концерты үткәрелә. Диана Сиражитдинова ойошторған «Жар-птица» онкосирле һәм һәләтле балаларға ярҙам итеү йәмәғәт фонды – уның төп инициаторы.
«Башинформ» агентлығына «Нур» театрының матбуғат секретаре Гөлнур Усманованың хәбәр итеүенсә, концерттан килгән бар аҡса хәйриә ярҙамы күрһәтеүгә йүнәлтеләсәк. Атап әйткәндә, Дарья Демидоваға, Ләлә Мирхәйҙәроваға, Роман Атаевҡа матди ярҙам күрһәтеләсәк.
Театр хеҙмәткәре әйтеүенсә, мәрхәмәтлек концерты программаһында “Нур”ҙың иң яҡшы актерҙары – Гөлназ Биктимерова, Вилдан Мисбахов, Лина Ғәниева, Руслан Хисаметдинов һәм башҡалар ҡатнаша.


text:
Благовар районында «Һарайлы» тарихи-мәҙәни үҙәге асыласаҡ
Башҡортостан Президенты Рөстәм Хәмитов «Башҡортостан Республикаһының Благовар районында Ҡәнзәфәр бей исемендәге «Һарайлы» тарихи-мәҙәни үҙәген асыу тураһында» Указына ҡул ҡуйҙы. Ул Иҫке Усман ауылында урынлашасаҡ.
«Һарайлы» тарихи-мәҙәни үҙәге Башҡортостандың үҙ теләге менән Рәсәй составына инеүенең рухи ҡомартҡыһына әйләнергә тейеш, сөнки Ҡәнзәфәр бей Рус дәүләтенә ҡушылыу яҡлы булған һәм тарихсылар тарафынан Рәсәй составына инеү тураһында һөйләшеүҙәрҙе башлаған төп башҡорт парламентарийы тип танылған. Бынан тыш, бындай үҙәктәр халыҡ кәсептәренең, халыҡтарҙың тарихи хәтеренең тергеҙелеүенә, һәйкәлдәрҙең, телдең һәм милли мәҙәниәттең һаҡланыуына булышлыҡ итә.
Указға ярашлы, республика Хөкүмәтенә һәм Благовар районы хакимиәтенә бер ай эсендә тарихи-мәҙәни үҙәкте ойоштороу буйынса саралар планын әҙерләргә һәм раҫларға ҡушылған, тип хәбәр итә төбәк башлығының матбуғат хеҙмәте.


text:
Башҡорт Википедияһының юбилейы уңайынан «Башинформ» агентлығы мәғлүмәттәре нигеҙендә йыйынтыҡ донъя күрҙе
ӨФӨ, 2015 йыл, 16 апрель. /«Башинформ» мәғлүмәт агентлығы, Әлим Фәйезов/.
Бөгөн Башҡорт Википедияһы 10 йыллығын билдәләй. Башҡорт Википедияһы администраторы Рөстәм Нуриев хәбәр итеүенсә, Википедияның башҡорт телендәге бүлеге 2002 йылдың 2 июнендә булдырылған, әммә «Башҡортостан» тигән тәүге мәҡәлә 2005 йылдың 16 апрелендә яҙылған. Шуға күрә был көн башҡорт телендәге Википедияның рәсми тыуған көнө тип иҫәпләнә. Башҡорт Википедияһы 287 тел бүлеге араһында дөйөм мәҡәләләр һаны буйынса (34 меңдән ашыу) 82-се урынды биләй.
Башҡорт Википедияһының 10 йыллығы уңайынан «Викимедиа РУ» йәмәғәт ойошмаһы (Мәскәү) «Вики-Һабантуй 2015» уҙғара. «Википедия һәм мәғлүмәт йәмғиәте» халыҡ-ара ғилми-ғәмәли конференцияһы сараның мөһим ваҡиғаһы буласаҡ. Ул Башҡорт дәүләт университеты, Рәсәй Фәндәр академияһының Өфө ғилми үҙәге Тарих, тел һәм әҙәбиәт институты булышлығында үтә. Сара 25 апрелдә Башҡорт дәүләт университетының төп корпусында (З.Вәлиди урамы, 32) уҙа. Иртәнге сәғәт 10-да башлана.
Юбилей алдынан Википедия ағзалары һәм администраторҙар «Башинформ» агентлығының Башҡорт Википедияһы тураһында мәҡәләләрен туплап, айырым йыйынтыҡ итеп сығарған.
— Был Башҡорт Википедияһының юбилейына үҙенсәлекле бүләк һәм бер үк ваҡытта ошо йылдар эсендә «Башинформ» агентлығы менән хеҙмәттәшлек итеүебеҙгә йомғаҡ яһау булып тора. Йыйынтыҡ республикабыҙҙың баш ҡалаһына Башҡорт Википедияһының юбилей тантанаһына киләсәк Рәсәй һәм сит ил халыҡтарының башҡа тел бүлектәре вәкилдәре өсөн методик ҡулланма булыр тип ышанабыҙ, — тип һөйләне Башҡорт Википедияһы администраторы Рөстәм Нуриев.


text:
Әлшәй районында директор уҡыусыһын туҡмаған
Торонтайыш урта мәктәбенең 52 йәшлек директорына ҡарата «Көс ҡулланыу менән бергә вәкәләттәрҙе саманан тыш файҙаланыу» статьяһы буйынса енәйәт эше асылды, тип хәбәр иттеләр республика прокуратураһында. Тикшереүҙе Тәфтиш комитеты хеҙмәткәрҙәре алып бара, улар инцидент сәбәптәрен асыҡлай.
Тәфтишселәр версияһы буйынса, мәктәп директоры һәм бер үк ваҡытта урындағы ауыл советы депутаты насар өлгәшеүе өсөн өсөнсө класс уҡыусыһының битенә йоҙроғо менән тондорған. Уҡыусы ҡолаған һәм иҙәнгә башын бәргән. Директор бынан һуң уның биленә типкән. Табиптар баланың туҡмалыуын сәләмәтлеккә еңелсә зыян килтереү тип баһалаған.
Мәктәп етәксеһенә ҡарата ҡулланылған статьяның санкцияһы өс йылдан алып ун йылға тиклем иректән мәхрүм итеүҙе һәм өс йылға тиклем юғары вазифалар биләүҙе тыйыуҙы күҙаллай.


text:
Башҡорт медуниверситеты илдең медицина вуздары рейтингында 10-сы урында
2010 йыл йомғаҡтары буйынса Рәсәй Федерацияһы медицина вуздары рейтингында Башҡорт дәүләт медицина университеты (БДМУ) 10-сы урынды яуланы. Бынан тыш, БДМУ уртаса берҙәм дәүләт имтиханы балы буйынса Рәсәй медицина вуздарына ҡабул итеү сифаты рейтингында етенсе урынды алды, тип хәбәр итә университетт матбуғат хеҙмәте.
Уҙған йыл БДМУ өсөн уңышлы булды. Мәҫәлән, 2010 йылда вуз «Милли сифат билдәһе» рәсми реестрына индерелде һәм «Милли сифат билдәһе» логотибын файҙаланыу хоҡуғы алды, был логотипты файҙаланыу хоҡуғы менән «Волга буйы федераль округының иң яҡшы юғары уҡыу йорттары-2010» төбәк-ара конкурсы лауреаты булды.
2010 йылдағы төп еңеү: декабрҙә БДМУ илдең 2014 йылда Сочиҙағы Олимпия һәм Паралимпия уйындары өсөн волонтерҙар әҙерләү үҙәктәре ойоштороу хоҡуғы алған 26 уҡыу йорто иҫәбенә инеүе билдәле булды.
Хәтерегеҙгә төшөрәбеҙ, конкурс Рәсәй Спорт һәм туризм министрлығы, Мәғариф һәм фән министрлығы менән берлектә «Сочи-2014» Ойоштороу комитеты тарафынан үткәрелде. Башҡорт медуниверситеты етди конкуренцияла еңеп сыҡты. Ярышта илдең 100-ҙән ашыу юғары һәм урта махсус уҡыу йорттары ҡатнашты. Волга буйы федераль округынан заявка биргән вуздар араһынан икәүһе генә еңеүгә өлгәште — БДМУ һәм А.Н. Туполев исемендәге Ҡазан дәүләт техник университеты.


text:
Аслыҡ иғлан итеүсе өлөшсөләр Башҡортостан Президенты менән осрашырға өмөтләнә
Башҡортостан Республикаһы Хөкүмәте Йорто алдында алданған өлөшсөләр митингыһы үтә. Унда өс инициатива төркөмөнән 30-лап кеше ҡатнаша. Улар «Простор», «Геострой» һәм «Башснабкомплект» төҙөлөп бөтмәгән торлаҡ объекттары өлөшсөләре булып тора.
Митингыға сығыусыларҙың береһе Эльвира Орлованың һүҙҙәренә ҡарағанда, граждандар шул рәүешле "һаҡаллы" төҙөлөштәр проблемаларын хәл итеүгә урындағы властар яғынан иғтибар булмауына үҙ ризаһыҙлыҡтарын белдерә.
Шулай уҡ ул Өфөлә аслыҡ иғлан итеүсе өлөшсөләрҙең арта барыуы хаҡында хәбәр итте.
— Улар аҙағынаса барырға йыйына. Төп талаптары араһында – республика Президенты Рөстәм Хәмитов менән шәхси осрашыу һәм был проблема буйынса күрелгән сараларҙан Өфө хакимиәтен ситләтеү, — тип һыҙыҡ өҫтөнә алды Эльвира Орлова.


text:
Андрей Иванюта Башҡортостан Республикаһының йәштәр сәйәсәте һәм спорт министры итеп тәғәйенләндеФото: Олег Яровиков
Андрей Иванюта Башҡортостан Республикаһының йәштәр сәйәсәте һәм спорт министры итеп тәғәйенләнде
Андрей Иванюта Башҡортостан Республикаһының йәштәр сәйәсәте һәм спорт министры итеп тәғәйенләндеФото: Олег Яровиков
Башҡортостан Президенты Указы менән Андрей Иванюта Башҡортостан Республикаһының йәштәр сәйәсәте һәм спорт министры итеп тәғәйенләнде. Был хаҡта республика башлығының рәсми сайты хәбәр итә.
Андрей Иванович Иванюта 1966 йылдың 2 авгусында Өфөлә тыуған. РФ Эске эштәр министрлығының Өфө юридик институтын, Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһын тамамлай.
Хеҙмәт эшмәкәрлеген 1983 йылда Өфө приборҙар эшләү заводында башлай.
1984 – 1987 йылдарҙа – Хәрби диңгеҙ флотында хеҙмәт итә. 1988 – 1991 йылдарҙа — Өфө приборҙар эшләү заводында эшләй.
1991 – 1992 йылдарҙа — Өфөнөң «Вейдер» спорт клубы директоры.
1992 – 2008 йылдарҙа – БР эске эштәр органдарында хеҙмәт итә, милиция подполковнигы.
2008 – 2010 йылдарҙа — «Башҡортостан Республикаһының спорт саралары идаралығы» республика йәмәғәт ойошмаһының туризм бүлеге начальнигы.
2010 – 2011 йылдарҙа — Өфөнөң «Орион» балалар һәм үҫмерҙәр ижады һарайы муниципаль мәғариф учреждениеһының педагог-ойоштороусыһы.
2011 йылдан әлеге ваҡытҡа тиклем – Башҡортостан Республикаһы Президенты Хакимиәтенең милли сәйәсәтте тормошҡа ашырыу һәм йәмәғәт институттары менән эш итеү бүлегенең баш консультанты.
Андрей Иванюта «Ҡаһарманлыҡ өсөн», «Йәмәғәт тәртибен һаҡлауҙа күрһәткән хеҙмәте өсөн» миҙалдары, РФ Эске эштәр министрлығының наградалары менән бүләкләнгән.


text:
Республика башлығы Дәүләт наркотиктарға ҡаршы комитет аппараты етәксеһе урынбаҫары менән осрашты
Республика Йортонда Башҡортостан Президенты Рөстәм Хәмитов 29 майҙа Дәүләт наркотиктарға ҡаршы комитет аппараты етәксеһе урынбаҫары — Волга буйы федераль округы буйынса идаралыҡ начальнигы полиция генерал-майоры Сергей Васильев менән осрашты.
Осрашыу барышында республикала наркотиктарға бәйле хәл мониторингы һөҙөмтәләре, наркотикка ҡаршы эшмәкәрлекте камиллаштырыу, Башҡортостанда Наркотиктар ҡулланыусыларҙы комплекслы реабилитациялау һәм ҡабаттан социаллаштырыу милли системаһының төбәк сегментын формалаштырыу мәсьәләләре тикшерелде, тип хәбәр итә төбәк башлығының матбуғат хеҙмәте.


text:
Башҡортостандың мосолман руханиҙары делегацияһы Һарытауҙа булды
Башҡортостандың 11 муниципалитетынан дин хеҙмәткәрҙәре делегацияһы Һарытауҙа булды. 26 кешенән торған төркөмдөң был ҡалаға сәфәре өлкә мосолмандарының Диниә назараты эшмәкәрлеге менән танышыу һәм тәжрибә уртаҡлашыу маҡсатында ойошторолдо, тип хәбәр иттеләр Һарытау өлкәһе мосолмандарының Диниә назаратынан.
Визит барышында делегация Ислам комплексында булды, унда «Шәйех-Саид» мәҙрәсәһе, «Шишмә» ҡатын-ҡыҙҙар ойошмаһы һәм өлкә мосолмандары Диниә назарытының матбуғат хеҙмәте эшмәкәрлеге менән танышты.
Һарытау өлкәһе мөфтөйө Мөҡәддәс Бибарсов Башҡортостандан килгән хеҙмәттәштәренә мосолман ойошмалары эшмәкәрлегенең төп бурысы – халыҡ араһында ислам динен таратыу һәм Рәсәйҙә йәшәүсе дини кешеләр өсөн тейешле инфраструктура булдырыу тураһында иҫкә төшөрҙө. Ул шулай уҡ йәш быуынды тәрбиәләүгә ҙур иғтибар бүлергә тәҡдим итте. Делегация етәксеһе, Борай районының имам-мөхтәсибе Рифат Зарипов өлкә мосолмандарына йылы ҡаршы алғандары өсөн рәхмәтен белдерҙе һәм Башҡортостан мосолмандары исеменән мөфтөйгә иҫтәлекле бүләктәр тапшырҙы.
Һарытауҙан делегация Пенза өлкәһенә юлланды.


text:
Республика Президенты Әбйәлил районының Үтәгән һәм Рысҡужа ауылдарында булдыФото: Альберт Заһиров
Республика Президенты Әбйәлил районының Үтәгән һәм Рысҡужа ауылдарында булды
Республика Президенты Әбйәлил районының Үтәгән һәм Рысҡужа ауылдарында булдыФото: Альберт Заһиров
Шәмбе, 10 августа, Башҡортостан Президенты Рөстәм Хәмитов Әбйәлил районының ташҡын арҡаһында зыян күргән ауылдарын тикшерҙе. Республика етәксеһе Үтәгән ауылы халҡы менән осрашты. Ауылда йәмғеһе 540 кеше йәшәй. Ундағы барлыҡ 142 йорт ташҡын ҡуйынында ҡалған. Балалар һәм оло йәштәгеләр эвакуацияланған. Бөгөнгө көндә уларҙың барыһы ла үҙ йорттарына ҡайтҡан.
Зыян күреүселәр һөйләүенсә, ташҡын Ураҙа байрамын билдәләгән көндө башланған. Оло Ҡыҙыл йылғаһы ярҙарынан сығып, йорт-ҡураларҙы, мөгәрәптәрҙе баҫҡан, ауылға илткән юлды йыуған. Бынан тыш, бесәнлектәр ҙә ҙур зыян күргән.
Ауыл халҡы республика етәксеһенә күперҙе нығытыу һәм Оло Ҡыҙыл йылғаһында дамба төҙөү кәрәклеге хаҡында әйтте.
Башҡортостан Президенты был идеяны хупланы һәм, ауылға проектлаусылар йүнәлтеләсәк, тип билдәләне.
— Берәү ҙә ярҙамһыҙ ҡалмаясаҡ, — тип халыҡты тынысландырҙы Рөстәм Хәмитов. – Зыян күреүселәр компенсация алһын өсөн барыһын да эшләйәсәкбеҙ.
Халыҡ һөйләүенсә, ауылға нигеҙ һалынғандан алып бындай бәләгә ул дүрт тапҡыр тарыған. Әммә әлеге ташҡын иң көслөһө булған. Ямғырҙар районда 25 июлдә үк башланған, ә һуңғы аҙнала яуым-төшөм тәүлек әйләнәһенә булған.
Шулай уҡ Рөстәм Хәмитов Әбйәлил районының Рысҡужа ауылында булды. Бында йәмғеһе 160 йорт бар, шуларҙың унауһын һыу баҫҡан.
Республика етәксеһе менән һөйләшеү барышында ауыл халҡы йылға аша күпер төҙөү кәрәклеген билдәләне.
Башҡортостан Президенты халыҡҡа ташҡындан зыян күргән мөлкәт исемлеген төҙөргә һәм уны ауылға киләсәк махсус комиссияға тапшырырға ҡушты. Ташҡын эҙемтәләрен бөтөрөү өсөн тейешле ярҙам күрһәтеләсәк, тип халыҡты ышандырҙы республика башлығы.


text:
Белорет районында Башҡортостандың халыҡ артисы Ғәли Хәмзин призына вокалсылар конкурсы үтәсәк
Белорет районының Әхмәр ауылында 22 ноябрҙә Башҡортостандың халыҡ артисы, Салауат Юлаев исемендәге дәүләт премияһы лауреаты Ғәли Хәмзин призына вокалсылар конкурсы үтәсәк, тип хәбәр иттеләр «Башҡортостандың мәҙәни донъяһы» интернет-порталы редакцияһынан. Бәйге ике йәш категорияһы (16 йәшкә тиклем һәм 16 йәштән өлкәнерәк) буйынса үткәрелә, унда тик үҙешмәкәр йырсылар ҡатнаша ала. Улар үҙ теләге буйынса ике әҫәр башҡарырға тейеш. Композиторҙар Заһир Исмәғилев, Абдулла Хәлфетдинов ижад иткән йырҙарға, Ғәли Хәмзиндың репертуарынан әҫәрҙәргә өҫтөнлөк бирелә.
Еңеүселәр түбәндәге номинацияларҙа наградланасаҡ: эстрада вокалы (яңғыҙ йырлау); халыҡ вокалы (яңғыҙ йырлау, ансамблдәр); вокал-эстрада ансамблдәре (дуэт, трио, 11 кешенән күберәк булмаған ансамблдәр).
Конкурста ҡатнашыуға заявкалар 10 ноябргә тиклем Белорет ҡалаһы, Ленин урамы, 71 адресы буйынса 312-се бүлмәлә ҡабул ителә. Белешмәләр өсөн телефондар: (347 92) 5-25-84, 3-25-62.


text:
“Китап” нәшриәтендә Зәйнәп Биишеваның һайланма әҫәрҙәре донья күрҙе
Зәйнәп Биишева исемендәге “Китап” нәшриәтендә “Мәктәп китапханаһы” серияһында яҙыусының һайланма әҫәрҙәре донья күрҙе.
Китапҡа Зәйнәп Биишеваның иң популяр әҫәрҙәре һәм хикәйәләре индерелгән. Уларҙың барыһы ла тормошсан, уҡыусыларҙы илебеҙ яҙмышы, тормош ҡиммәттәре тураһында уйланырға буйһондорорға һәләтле. Яҙыусының һәр әҫәрендә тиерлек изгелек яман көстәрҙе еңә һәм авторҙың әүҙем тормош позицияһы сағылыш таба.
Яңы баҫма Өфө полиграфия комбинатында 15 мең экземпляр тираж менән баҫылған.


text:
Өфөлә «Йылы өмөт елдәре» хәйриә концерты үтәсәк
20 майҙа, Халыҡ-ара балаларҙы яҡлау көнө алдынан, «Байтул мал» фонды бала йортонда тәрбиәләнеүселәр һәм ҡарттар йортонда йәшәүселәр өсөн «Йылы өмөт елдәре» хәйриә концерты үткәрә. Сара Башҡортостандың социаль приюттарында һәм бала йорттарында тәрбиәләнеүселәрҙе берләштереү, ололарға ҡарата ихтарам тәрбиәләү, балаларҙа яуаплылыҡ тойғоһон формалаштырыу маҡсатында ойошторола.
Был концерт балаларға ижади һәләттәрен асырға мөмкинлек бирәсәк, тип хәбәр иттеләр фондтан. Сара Ҡарттар һәм инвалидтар өсөн йорт-интернатта (Өфө ҡалаһы, Р.Зорге урамы, 71/2) үтә. Башлана – 11 сәғәттә.
Шуны ла билдәләп үтергә кәрәк, «Байтул мал» фонды бала йорттарында һәм социаль приюттарҙа тәрбиәләнеүселәр менән әүҙем эш алып бара. 2012 йыл башынан 370 бала өсөн мини-футбол буйынса ике чемпионат ойошторолдо. Шулай уҡ балалар Өфө музейҙарына, кинотеатрҙарға, спорт ярыштарына барҙы. «Минең һөнәрем» проекты сиктәрендә ҡала предприятиелары буйлап улар өсөн экскурсиялар үткәрелде.


text:
Фото:
Артур Дәүләтбәков: «Йәш журналистар әҙерләү беренсе планға сыға»
Фото:
Алдағы яҙҙа Өфөлә журналистика мәсьәләләре буйынса семинар үтәсәк, шулай уҡ Башҡортостанда йәш журналистар өсөн курстар ойоштороласаҡ, уларҙа күрше төбәктәрҙән дә хеҙмәттәштәребеҙ ҡатнаша ала. Был хаҡта «Башинформ» агентлығына Башҡортостандың Журналистар союзы рәйесе Артур Дәүләтбәков һөйләне. Ул республиканың баш ҡалаһында киң мәғлүмәт саралары хеҙмәткәрҙәре өсөн үткән ике көнлөк семинарға йомғаҡ яһаны.
Сарала Рәсәй Журналистар союзының бер юлы өс секретары — Надежда Ажгихина, Лариса Шамикова, Леонид Речицкий, шулай уҡ Хорватия журналистары профсоюзының генераль секретары Маринка Болковач-Беркович ҡатнашты.
— Рәсәй Журналистар союзының бындай абруйлы делегацияһы беҙгә тәүгә килде, — тип билдәләне Артур Дәүләтбәков. – Беҙҙең һөнәри эшмәкәрлек мәсьәләләре буйынса конструктив һөйләшеү үтте. Ҡунаҡтарҙы республика киң мәғлүмәт саралары эшмәкәрлеге менән таныштырҙыҡ. Матбуғат йортонда үткән осрашыуҙа журналистиканың көнүҙәк мәсьәләләре тикшерелде. Мәҫәлән, «Башҡортостан ҡыҙы» журналының баш мөхәррире, БР Дәүләт Йыйылышы депутаты Йомабикә Ильясова был өлкәлә гендер сәйәсәте, төбәктең ижтимағи тормошонда ҡатын-ҡыҙ роле мәсьәләләрен ҡуҙғатты. Күпселек етәкселәр һәм киң мәғлүмәт сараларының ижади хеҙмәткәрҙәре семинар барышында профессиональ кадрҙар, айырыуса йәш журналистар әҙерләү, журналистарҙың хоҡуҡи белемен арттырыу кәрәклеге хаҡында әйтте. Европалағы хеҙмәттәштәребеҙҙең тәжрибәһе хаҡында ишетеү файҙалы булды, улар араһынан Норвегия журналистарын айырып әйтергә булыр ине.
Артур Дәүләтбәков һүҙҙәренсә, Маринка Болковач-Беркович Башҡортостанда баҫма матбуғат баҙарындағы хәлде тикшереп, республика гәзит һәм журналдарына дәүләт тарафынан әлегәсә күрһәтелгән ярҙамға ыңғай баһа биргән. Хорватияла бөтә баҫмалар айырым кешеләр ҡулында, шуға күрә журналистарҙың хоҡуҡтарын яҡлау йәһәтенән унда ҙур ҡыйынлыҡтар килеп тыуа.
— Хеҙмәттәштәр менән аралашҡандан һуң, шундай һығымтаға килдем – булғандың ҡәҙерен белеп, заман талаптарына ярашлы артабан үҫешергә кәрәк, — тине Артур Дәүләтбәков.
Әйткәндәй, 2013 йылдың яҙында үтәсәк Рәсәй Журналистар союзының 10-сы съезына Башҡортостандан 30 делегат барасаҡ, тип хәбәр итте БР Журналистар союзы рәйесе. Был иң ҙур төбәк делегацияһы буласаҡ.


text:
Бюджет өлкәһендә эшләгәндәрҙең эш хаҡын күтәреүгә Башҡортостан 600 миллион һум дотация аласаҡ Фото: Андрей Старостин
Бюджет өлкәһендә эшләгәндәрҙең эш хаҡын күтәреүгә Башҡортостан 600 миллион һум дотация аласаҡ
Бюджет өлкәһендә эшләгәндәрҙең эш хаҡын күтәреүгә Башҡортостан 600 миллион һум дотация аласаҡ Фото: Андрей Старостин
Рәсәйҙең 70-тән ашыу төбәге бюджет өлкәһе хеҙмәткәрҙәренең эш хаҡын күтәреүгә 40 миллиард һум дотация аласаҡ, шуның 599094,1 мең һумы Башҡортостанға тура килә.
Был турала ил Хөкүмәте бойороғона Премьер-министр Дмитрий Медведев 2013 йылдың 24 октябрндә ҡул ҡуйҙы.
Хөкүмәттең матбуғат хеҙмәтенән хәбәр итеүҙәренсә, Рәсәй Федерацияһы Президентының 2012 йылдың 7 майындағы указдарына ярашлы, дотация бюджет өлкәһендә эшләүсе хеҙмәткәрҙәрҙең эш хаҡын арттырыуға өҫтәмә сығымдарҙы өлөшләтә компенсациялауға бирелә.
Күпселек дотацияны Татарстан Республикаһы – 2212665,3 мең һум, Силәбе өлкәһе – 1970626,4 мең һум, Саха (Яҡут) Республикаһы – 1887339,1 мең һум, Дағстан Республикаһы – 1821903,9 мең һум, Түбәнге Новгород өлкәһе – 1184002,4 мең һум һәм Байкал аръяғы крайы – 1248779,1 мең һум аласаҡ.
«Дотацияны бүлгәндә Рәсәй Федерацияһы суъекттарында дәүләт власы органдарының 2013 йылда һаулыҡ һаҡлау, мәғариф, мәҙәниәт һәм халыҡты социаль хеҙмәтләндереү өлкәләрендә хеҙмәтләндереү сифатын һәм һөҙөмтәлелеген күтәреү саралары («юл карталары») пландарын нисек үтәүҙәре иҫәпкә алынды», — тип әйтелә РФ Хөкүмәтенең матбуғат хеҙмәте белдереүендә.
2013 йылда бюджет хеҙмәткәрҙәренең эш хаҡын арттырыуҙы был өлөшләтә компенсациялауға 100 миллиард һум күләмендә дотация ҡаралғайны, шуның 60 миллиард һумы 78 төбәк бюджеттары араһында бүленгән дә инде. Хөкүмәттең һуңғы бойороғона ярашлы, дотацияның ҡалған 40 миллиард һум суммаһы Рәсәй Федерацияһының 75 субъекты араһында бүленәсәк.
Башҡортостандың Хеҙмәт һәм халыҡты социаль яҡлау министрлығы сайтында хәбәр ителеүенсә, дотациялар бүлеүгә бюджет тәьминәте юғары булған Мәскәү, Төмән өлкәһе, Ханты-Манси һәм Ямал-Ненец автономиялы округтары, шулай уҡ Архангель өлкәһе бюджеты аша федераль бюджеттан финанс ярҙамы алған Ненец автономиялы округы инмәне.


text:
Республикала Рәсәй фәне көнөндә йәш ғалимдарға һәм ғилми коллективтарға гранттар тапшырылдыФото: Олег Яровиков
Республикала Рәсәй фәне көнөндә йәш ғалимдарға һәм ғилми коллективтарға гранттар тапшырылды
Республикала Рәсәй фәне көнөндә йәш ғалимдарға һәм ғилми коллективтарға гранттар тапшырылдыФото: Олег Яровиков
ӨФӨ, 2016 йыл, 8 февраль. /«Башинформ» мәғлүмәт агентлығы, Эльмира Сабирова/.
Бөгөн, 8 февралдә, Рәсәйҙең ғилми берләшмәһе һөнәри байрамын билдәләй. Был көндә республикала ғилми эштәр конкурсы еңеүселәрен ҡотланылар. Башҡортостан Хөкүмәте Премьер-министры Рөстәм Мәрҙәнов һигеҙ йәш ғалимға һәм 12 ғилми коллективҡа ғилми эштәре һәм ҡаҙаныштары өсөн республика гранттарын тапшырҙы. Быйыл аҡсалата бирелгән бүләктең күләме 90 меңгә тиклем артҡан.
Тантана барышында билдәләнеүенсә, әлеге ваҡытта фәндең үҫеше илдең иҡтисади һәм социаль үҫешенең мөһим сығанаҡтарының береһе сифатында ҡарала, шуға күрә ошо өлкәгә ҙур иғтибар бүленә. Фәндең һәм етештереүҙең интеграцияһы — тәү сираттағы бурыс. Фән эшмәкәрлеге һөҙөмтәләрен ғәмәлгә ашырыу өсөн республикала байтаҡ эштәр башҡарыла. Ғилми тикшеренеүҙәрҙең һөҙөмтәләрен индерергә булышлыҡ иткән институттар бар. Юғары уҡыу йорто фәнен үҫтереүгә лә ҙур итибар бүленәсәк.
Башҡортостанда ярайһы уҡ үҫешкән ғилми-мәғариф комплексы булдырылған: 69 ойошма, шул иҫәптән федераль академия учреждениелары фәнни тикшереүҙәр алып бара. Республикала мөһим тикшеренеүҙәр бар. Тәү сиратта улар нефть сығарыу, нефть эшкәртеү, машиналар эшләү өлкәһендәге технологияларға, биология, биотехнологияларға һәм социаль өлкәгә ҡағыла.
Быйыл конкурсҡа 200-гә яҡын ғилми эш тәҡдим ителгән. Башҡортостан Фәндәр академияһы президенты Әлфис Ғаязов һүҙҙәренсә, тикшереүҙәрҙе уникаль ҡорамалда башҡарыу, уҡыу процесын заманса техник һәм мәғлүмәт сараларын файҙаланып алып барыу мөмкинлеге һәләтле йәш ғалимдарҙы йәлеп итергә мөмкинлек бирә, республиканың ғилми ҡеүәтен үҫтерә. Башҡортостандың гранттар конкурсында ҡатнашырға теләүсе йәш ғалимдарҙың һаны ошо хаҡта һөйләй.
«Әгәр 2010 йылда бер грантҡа биш эш дәғүә итһә, һуңғы йылдарҙа иһә конкурс 10-дан ашыу», — тине Әлфис Ғаязов.


text:
Мәскәүҙә еңел сәнәғәт йәрминкәһе үтә
Мәскәүҙә «Текстильлегпром» туҡыу һәм еңел сәнәғәт тауарҙары һәм ҡорамалдарының 34-се Федераль күмәртә йәрминкәһе үтә. Унда Башҡортостандан алты предприятие ҡатнаша: «Ишембай трикотаж изделиелар фабрикаһы», «Ишембай ойоҡ фабрикаһы» ябыҡ акционерҙар йәмғиәттәре, «Ағиҙел» дәүләт унитар предприятиеһы, "Өфө күн-галантерея фабрикаһы", «Өфө трикотаж фабрикаһы» һәм «Искож» асыҡ акционерҙар йәмғиәттәре.
«Текстильлегпром–2010» сиктәрендә ете махсус салон үтә, улар үҙ тематикаһы буйынса бөтә туҡыу һәм еңел сәнәғәтте, шулай уҡ төрҙәш тармаҡтарҙы солғап алған.
Тармаҡ күргәҙмәһе программаһында стратегик характерҙағы мәсьәләләргә: туҡыу һәм еңел сәнәғәтте, инновацияларҙы үҫтереү, ассортиментты киңәйтеү һәм яңы быуын продукцияһы сығарыуға төп баҫым яһала.
Форумда бөтәһе 1600 самаһы компания ҡатнаша.


text:
«Учалинская газета» «Халыҡ власы» Бөтә Рәсәй конкурсы дипломанты булды
«Учалинская газета» мөхәрририәте урындағы үҙидара темаһын яҡтырҡан өсөн «Халыҡ власы» VI Бөтә Рәсәй конкурсы сиктәрендә өсөнсө дәрәжә диплом менән бүләкләнде.
Конкурсты Рәсәй Ҡала һәм район гәзиттәре ассоциацияһы, «Бәләкәй Тыуған ил» төбәк-ара йәмәғәт ойошмаһы, Америка юристары ассоциацияһы ойошторҙо. «Российская Федерация сегодня», «Муниципальная власть», «Журналист» журналы һәм «Ковровская газета» мәғлүмәт ярҙамы күрһәтте. «Халыҡ власы» VI Бөтә Рәсәй журналистар конкурсының йомғаҡлау сараһы Владимирҙа үтте.
БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡтың киң мәғлүмәт сараларын үҫтереү һәм мәғлүмәт-аналитика тәьминәте бүлегенән хәбәр итеүҙәренсә, йомғаҡлау этабына были конкурс лауреаттары һәм дипломанттары, шул иҫәптән «Учалинская газета» хәбәрсеһе лә саҡырылды. Журналистар властың асыҡлығын тәьмин итеүҙә урындағы киң мәғлүмәт сараларының роленә, муниципаль идаралыҡтың һәм коррупцияға ҡаршы тороуҙың демократик принциптарын тормошҡа ашырыуҙы яҡтыртыуға арналған семинарҙарҙа ҡатнашты. Киң мәғлүмәт саралары хеҙмәткәрҙәренә коррупцион хоҡуҡ тәртибен боҙоуҙарҙы тикшереү үҙенсәлектәре, граждандарҙы урындағы үҙидара эштәренә йәлеп итеү алымдары тураһында лекциялар уҡынылар.
Сара илдең төрлө төбәктәренән йыйылған журналистарҙы наградлау тантанаһы менән тамамланды.


text:
Мәҡәлдәр һәм әйтемдәр
Мәҡәл — халыҡ ижадында тормош тәжрибәһенән сығып, ыҡсым ғына итеп әйтелгән тәрән мәғәнәле тапҡыр һүҙ.
Әйтем — һамаҡлап әйтелгән һүҙ; башҡорт фольклорында тормоштоң айырым бер күренешенә ситләтеп, кинәйәләп йәки образлы итеп баһа биргән тотороҡло һүҙбәйләнеш; идиоматик әйтем составы һәм төҙөлөшө тотороҡло булған, мәғәнә яғынан бер бөтөн әҙер телмәр берәмеген тәшкил иткән, лексик яҡтан ойошҡан һүҙбәйләнеш.
Мәҡәл һәм әйтемдәрҙә халыҡ үҙенең быуаттан-быуатҡа һуҙылған тормош тәжрибәһен, тапҡыр аҡылын, яҡшылыҡҡа булған ынтылышын сағылдырған. Улар тормошта осрай торған күренештәрҙе күҙәтеү нигеҙендә барлыҡҡа килгәндәр. Афористик жанрҙар үҙҙәренең тәбиғәте менән күп яҡлы, улар халыҡтың һөйләү - телмәрен биҙәү, матурлау өсөн уның тыңлаусыға тәьҫир көсөн, образлылығын арттырыу сараһы булараҡ ҡулланылалар.
Мәҡәлдәр[үҙгәртергә | вики-тексты үҙгәртергә]
Ниндәй ҙә булһа бер темаға нигеҙләнә, унда тормошта осрай торған күренештәр художестволы образ аша кәүҙәләнә.
Мәҡәлдең төрҙәре[үҙгәртергә | вики-тексты үҙгәртергә]
- Туған ил. батырлыҡ тураһында мәҡәлдәр
Мәҫәлән: Сит ерҙә солтан булғансы,үҙ ерендә олтан бул.
- Хеҙмәт тураһындағы мәҡәлдәр
- Ғаилә мөнәсәбәтәре тураһындағы мәҡәлдәр
- Тормош- көнкүреш тураһындағы мәҡәлдәр
- Яҡшылыҡ һәм яманлыҡ тураһындағы мәҡәлдәр
Әйтемдәр[үҙгәртергә | вики-тексты үҙгәртергә]
Өгөт- нәсихәт. аҡыл өйрәтеү, кәңәш итеү, әәхләҡ тәрбиәләү маҡсатын күҙ уңында тотҡан шиғри жанр. Мәҫәлән:
Ил ҡәҙерен белгәндең
Башы ҡәҙерле булыр.
Ир ҡәҙерен белгәндең
Ашы ҡәҙерле булыр.
Мал ҡәҙерен белгәндең
Ҡото артыр.
Әйтемтәрҙең төрҙәре[үҙгәртергә | вики-тексты үҙгәртергә]
- Батырлыҡ тураһында әйтемдәр.
- Тыуған ил тураһында әйтемдәр.
- Тормош- күнкүреш тәжрибәлеген сағылдырған әйтемдәр


text:
Рөстәм Хәмитов Өфө районында энергияны һаҡсыл файҙаланыусы йортто баһаланыФото: Андрей Старостин
Рөстәм Хәмитов Өфө районында энергияны һаҡсыл файҙаланыусы йортто баһаланы
Рөстәм Хәмитов Өфө районында энергияны һаҡсыл файҙаланыусы йортто баһаланыФото: Андрей Старостин
10 ғинуарҙа Башҡортостан Президенты Рөстәм Хәмитов Өфө районы буйынса эш сәфәре барышында Таптыков, Зубов, Булгаков ауыл биләмәләрендә булды, тип хәбәр иттеләр төбәк башлығының матбуғат хеҙмәтенән.
Таптыков ауылында республика етәксеһе инженер Альфред Фәйзуллиндың саған бурсаһынан төҙөгән энергияны һаҡсыл файҙаланыусы йортто ҡараны. Был «Йәшел стандарттар» күсемһеҙ милек объекттарын ирекле сертификациялау системаһына тап килгән республикала беренсе йорт. Бындай йорттоң үҙенсәлеге – уны традицион алымдар менән йылытырға кәрәкмәй һәм энергияны аҙ ҡуллана. Бында альтернативалы энергия сығанаҡтары ҡулланыла – ҡояш коллекторы һәм йылылыҡ насосы.
Махсус елләтеү системаһы, юғары йылылыҡ ҡаршылығы менән тәҙрәләр һәм ишектәр, тоташ ҡатламлы йылытҡыс – былар барыһы ла йылының ҙур кимәлдә юғалмауына һәм йылылыҡ өсөн тотоноуҙарҙың (газ йылытҡысы менән сағыштырғанда ике-өс тапҡырға) кәмеүенә килтерә. Өйҙөң майҙанын, уның комплектлаштырыуын, биҙәкләү материалдарын иҫәпкә алғанда, бындай әҙер йорттоң бер квадрат метры өсөн хаҡ 30 мең һумдан алып үҙгәрә.
«Был бик ҡыҙыҡлы һәм заманса проект. Беҙгә үҙләштерергә һәм кешеләргә тәҡдим итергә кәрәкле иртәгәге көндөң технологияһы, – тине Рөстәм Хәмитов. – Бөгөн беҙ был тәжрибәгә фекер алыштыҡ, иртәгә – уйларға тейешбеҙ, ә иртәнән һуңға – уны киң тарата башларға».
Өйҙө ҡарағандан һуң эш кәңәшмәһе аҙағында Рөстәм Хәмитов киләһе бурыстар йөкмәтте: республиканың тәбиғәттән файҙаланыу һәм экология министры Илдар Һаҙыевҡа – 2014 йыл дауамында төбәк нормативын эшләргә һәм Башҡортостанда «Йәшел стандарттар» системаһы буйынса сертификациялау органын ойоштороуҙы тиҙләтергә; Төҙөлөш һәм архитектура буйынса дәүләт комитеты етәксеһе Камил Мансуровҡа һәм Өфө районы башлығы Михаил Давыдовҡа – энгергияны һаҡсыл файҙаланыу технологияларын ҡулланып Өфө районында моделле ҡасабаны проектлау һәм төҙөү өсөн эксперимент майҙансыҡ билдәләү буйынса тәҡдимдәр индерергә; Сауҙа-сәнәғәт палатаһы башлығы Юрий Пустовгаровҡа – энергияны һаҡсыл файҙаланыусы йорттар тәжрибәһен таратыу буйынса тәҡдимдәр индерергә, шул иҫәптән күп ҡатлы йорттарҙа һәм индустрия төҙөлөшөндә лә.
Зубов ауылында Башҡортостан Президенты уҙған йылдың һуңында асылған теннис үҙәген ҡараны. Унда өс ябыҡ корт, физик әҙерлек залы, массаж кабинеты, сауна урынлашҡан. Спорт комплексының дөйөм майҙаны – 2380 квадрат метр. Ул каркаслы металл конструкцияһынан эшләнгән. Бер квадрат метрҙың хаҡы 7,5 мең һум тәшкил итә. Корттар ярыштар үткәреү өсөн халыҡ-ара стандарттарға тап килә, бында беренсе бөтә Рәсәй турниры ғинуар аҙағына планлаштырылған. Әлеге ваҡытта үҙәк 90 процентҡа тулған. Бында өлкәндәр һәм биш йәштән алып балалар шөғөлләнә.
Булгаков ауылында Рөстәм Хәмитов ауылдың дөйөм төҙөкләндерелеүе, транспорт инфраструктураһы объекттарының эштәре менән танышты.


text:
Майҙандарҙың 36 проценты туңға һөрөлгән
Республика аграрийҙары баҫыуҙарҙы киләһе йылдағы сәсеүгә әҙерләй. Ауыл эшсәндәре 435 мең гектарҙы туңға һөргән. Был планлаштырылған майҙандарҙың 36 проценты. Дүртөйлө, Мәләүез, Саҡмағош райондарында эштәр ойошҡан рәүештә алып барыла.
Туңға һөрөү менән бергә ужым культураларын сәсеү ҙә тамамлана. Ямғырҙар арҡаһында страховка культураларын сәсеү бер аҙға һуҙылды. БР Ауыл хужалығы министрлығының матбуғат хеҙмәтенән хәбәр итеүҙәренсә, дөйөм алғанда 580 мең гектарҙа ужым сәсеү планлаштырылған. Әлеге ваҡытта ужым культуралары 456 мең гектар майҙанда сәселгән, планға ҡарата был 79 процент.
Башҡортостандың туғыҙ районында был эш 90 һәм унан күберәк процентҡа башҡарылған. Баймаҡ, Белорет, Дәүләкән, Нуриман райондары страховка культураларын сәсеүҙе тамамлаған.


text:
Фото:
Рөстәм Хәмитов БР Транспорт һәм юл хужалығы буйынса комитеты рәйесенең яңы урынбаҫарын тәғәйенләне
Фото:
Башҡортостан Президенты Рөстәм Хәмитов үҙенең 2013 йылдың 14 ғинуарындағы бойороғо менән Башҡортостан Республикаһының Транспорт һәм юл хужалығы буйынса комитеты рәйесе урынбаҫары итеп Азат Кәлимуллинды тәғәйенләне. Бығаса ул Күмертау ҡалаһы ҡала округы хакимиәте башлығының беренсе урынбаҫары булып эшләне, тип хәбәр иттеләр төбәк башлығының матбуғат хеҙмәтенән.
Биографик белешмә. Кәлимуллин Азат Мостафа улы Күмертау ҡалаһында тыуған. Юғары белемле – Башҡорт дәүләт университетын һәм Өфө дәүләт сервис институтын тамамлаған, юрист һәм экономист квалификацияларына эйә. Хеҙмәт эшмәкәрлеген Күмертау йылылыҡ-электр үҙәгендә иретеп йәбештереүсе булып башлай. 1992 йылдан алып 2004 йылға тиклем Күмертау ҡалаһында РФ Һалымдар һәм йыйымдар буйынса министрлығы инспекцияһында дәүләт һалым инспекторы, баш дәүләт һалым инспекторы, етәксе урынбаҫары булып эшләй. 2004-2008 йылдарҙа – Күмертау ҡалаһында Федераль һалым хеҙмәтенең БР буйынса 17-се район-ара инспекцияһы начальнигы вазифаһын башҡара. 2011 йылдан әлеге ваҡытҡа тиклем Күмертау ҡалаһы ҡала округы хакимиәте башлығының беренсе урынбаҫары булып эшләй.


text:
Башҡортостан Дәүләт Йыйылышының 14-се ултырышы
Өфөлә Башҡортостан Республикаһы дүртенсе саҡырылыш Дәүләт Йыйылышы-Ҡоролтайҙың 14-се ултырышы башланды. Уның эшендә Башҡортостан Республикаһы Президенты Мортаза Рәхимов, Башҡортостан Республикаһы Дәүләт Йыйылышы-Ҡоролтай Рәйесе Константин Толкачев, Дәүләт Думаһы депутаттары һәм РФ Федераль Йыйылышы Федерация Советы ағзалары, республиканың суд, хоҡуҡ һаҡлау органдары етәкселәре, федераль ведомстволарҙың территориаль органдары, республика башҡарма власть органдары етәкселәре, БР Президенты Хакимиәтенең, БР Дәүләт Йыйылышы Секретариатының һәм БР Хөкүмәте Аппаратының яуаплы хеҙмәткәрҙәре, йәмәғәт берләшмәләре етәкселәре, шулай уҡ киң мәғлүмәт саралары вәкилдәре ҡатнаша.
Депутаттар ултырыштың эшсе органдарын һайланы һәм көн тәртибен раҫланы, уға 36 мәсьәлә инде, шул иҫәптән 22 республика һәм биш федераль закон проекты ҡараласаҡ. Ултырыш Башҡортостан Республикаһының хеҙмәт баҙарындағы хәлгә һәм уның тотороҡлолоғон һаҡлау буйынса сараларға арналған "Хөкүмәт сәғәте"нән башланды. Был тема буйынса доклад менән БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов сығыш яһаны.
Депутаттар шулай уҡ 2008 йылдағы Башҡортостан Республикаһы дәүләт милкен хосусилаштырыу планы үтәлеше тураһында Хөкүмәт отчеты менән танышты.


text:
ӨМЭПБ-ның сифат менеджменты системаһы стандарт талаптарына яуап бирә
«Өфө моторҙар эшләү производство берекмәһе» асыҡ акционерҙар йәмғиәтендә предприятиеның сифат менеджменты системаһы буйынса норматив документтары стандарт талаптарына ярашлылыҡҡа тикшереү үтте.
ӨМЭПБ-ла май айында Ҡорамал һәм хәрби техниканы һынау һәм сертификациялау институтының директор урынбаҫары Александр Федотов етәкселегендә был ойошманың белгестәре эшләне. Уларҙың килеүе берекмәнең сифат менеджменты системаһының ГОСТ РВ 15.002, ГОСТ Р ИСО 9001 стандарты талаптарына ярашлылығын раҫлау өсөн кәрәк ине.
Предприятиенан хәбәр итеүҙәренсә, аудит йомғаҡтары буйынса заводта сифатлы продукция етештереү өсөн шарттар булдырылыуын раҫлаусы 2012 йылға тиклем ғәмәлдә буласаҡ сертификат тапшырыласаҡ. Был осраҡта газ турбинаһы техникаһын етештереү тураһында һүҙ бара.


text:
2011 йылда «Өфө» аэропортының саф табышы 2,8 тапҡырға артҡан
«Өфө» халыҡ-ара аэропорты» асыҡ акционерҙар йәмғиәтендә 2011 йыл йомғаҡтары буйынса финанс күрһәткестәренең ярайһы ныҡ күтәрелеүе күҙәтелә. Мәҫәлән, Өфө аэропортының саф табышы былтыр бухгалтерлыҡ иҫәп-хисабының Рәсәй стандарттары буйынса 2010 йыл менән сағыштырғанда 2,8 тапҡырға — 146,78 млн һумға тиклем, һатыуҙан алынған табыш 15 процентҡа — 157,03 млн һумға тиклем артҡан. «Өфө» аэропортының төшөмө уҙған йылдағы күрһәткестәрҙән 12,4 процентҡа күберәк булып, 2,26 млрд һумға еткән, тип хәбәр итә компания.
Кредиторға түләйһе бурыс 2011 йыл башынан 14,9 процентҡа кәмеп, 384,12 млн һумды тәшкил иткән. Дебитор бурысы 43,1 процентҡа — 64,74 млн һумға тиклем кәмегән. «Өфө» аэропортының уставта ҡаралған капиталы 181,09 млн һумға тиң.
«Өфө» аэропортының маршрут-транспорт селтәрен перспективалы үҫтереү хеҙмәте начальнигы Денис Никитиндың билдәләүенсә, предприятие эшмәкәрлегенең иҡтисади күрһәткестәре үҫешенә осоштар географияһының киңәйеүе һәм авиаташыуҙар баҙарындағы яңы «уйынсылар» менән хеҙмәттәшлек булдырыу ҙа ныҡ йоғонто яһаған. Хәтерегеҙгә төшөрәйек, 2011 йылда Башҡортостан аэропорты 1688570 пассажирҙы ҡабул иткән, 2010 йыл менән сағыштырғанда был 11,6 процентҡа күберәк. Халыҡ-ара йүнәлештәрҙә 431764 пассажир хеҙмәтләндерелгән — 2010 йыл кимәленә ҡарата был 6,4 процентҡа күберәк. Әлеге ваҡытта 40-ҡа яҡын йүнәлештә осоштар башҡарыла, шулай уҡ яңы маршруттар асыу буйынса һөйләшеүҙәр алып барыла.


text:
Рөстәм Хәмитов Башҡортостан кешеләренә дәүләт наградаларын тапшырҙыФото: Андрей Старостин
Рөстәм Хәмитов Башҡортостан кешеләренә дәүләт наградаларын тапшырҙы
Рөстәм Хәмитов Башҡортостан кешеләренә дәүләт наградаларын тапшырҙыФото: Андрей Старостин
Рәсәй Федерацияһының һәм Башҡортостандың дәүләт наградаларын тапшырыу тантанаһы Республика Йортонда шишәмбе, 6 майҙа, үтте. Дәүләт айырма билдәләрен республика һәм ил үҫешенә үҙ өлөшөн индергән төбәктең 28 кешеһе алды.
Лауреаттарға миҙалдарҙы һәм Рәсәй Федерацияһының һәм Башҡортостан Республикаһының почетлы исемдәрен биреү тураһындағы таныҡлыҡтарҙы Башҡортостан Президенты Рөстәм Хәмитов тапшырҙы.
Үҙ сығышында республика башлығы, дәүләт наградалары – ул бында ултырған һәр кемдең дәүләт һәм йәмәғәт алдандағы ҡаҙаныштарын таныу, оҙаҡ йылдар дауамындағы көсөргәнешле һөнәри эшмәкәрлеген баһалау, тип билдәләне.
— Залда ултырғандарға уңышлы эштәре, ҡаҙаныштары, йәмғиәткә күрһәткән иҫ киткес өлгөләре өсөн рәхмәт әйтәм. Һеҙ ысынлап та дәүләтебеҙҙең данын һәм нигеҙен булдырыусы иң яҡшы кешеләрҙең береһе һәм, әлбиттә, һеҙҙең кеүек кешеләрҙең Өфөлә, республиканың ҡала һәм ауылдарында булыуына ғорурланам. Киләсәктә лә беҙҙе яңы уңыштарығыҙ, хеҙмәт кешеләрен үҙегеҙҙең талантығыҙ менән ҡыуандырыуығыҙҙы теләйем, — тип билдәләне Рөстәм Хәмитов. — Бигерәк тә ул беҙгә хәҙер кәрәк. Ил дә, атап әйткәндә, республика ла үҙ үҫешенең ҡатмарлы осорон кисерә. Ул донъяла барған тышҡы сәйәси ваҡиғаларға ла, беҙҙең эске үҙгәрештәргә лә бәйле, уны ла иҫәпкә алырға һәм аңларға кәрәк. Һуңғы ваҡытта сәнәғәт производствоһы үҫешендә бер аҙ түбәнәйеү бар. Беҙгә реиндустриализациялауға, яңы табыш алырға, яңы эш урындары булдырырға мөмкинлек биргән яңы заманса предприятиелар төҙөүгә йүнәлтелгән яңы сәйәсәт кәрәк. Был сәнәғәт сәйәсәте алдағы йылдарҙа уртаҡ эшмәкәрлегебеҙҙең нигеҙенә әйләнергә тейеш. Унһыҙ үҫеш тә, яңы ҡаҙаныштар ҙа булмаясаҡ. Импортты алмаштырыуға юлдар кәрәк.
Залда төрлө тармаҡтарҙа эшләүсе кешеләр йыйылған, әммә уларҙың барыһын да юғары профессионаллек берләштерә.
Рөстәм Хәмитов Дуҫлыҡ орденын «Технология һәм производствоны ойоштороу институты» асыҡ акционерҙар йәмғиәте слесары Владимир Архиповҡа тапшырҙы. II дәрәжә «Ватан алдындағы ҡаҙаныштары өсөн» орден миҙалы менән Заһир Исмәғилов исемендәге Өфө дәүләт сәнғәт академияһы профессоры Ризәлә Бикмөхәмәтова, шулай уҡ Башҡорт дәүләт университеты профессоры Борис Миркин бүләкләнде.
«Рәсәй Федерацияһының атҡаҙанған машина эшләүсеһе» тигән почетлы исем «Технология һәм производствоны ойоштороу институты» асыҡ акционерҙар йәмғиәте генераль директоры Виктор Юрьевҡа бирелде.
Халыҡтар дуҫлығы орденын Башҡортостан Президенты Х.Әхмәтов исемендәге Башҡорт дәүләт филармонияһы йырсыһы Нәзифә Ҡадироваға, Салауат Юлаев орденын М.Аҡмулла исемендәге Башҡорт дәүләт педагогия университетының башҡорт филологияһы факультеты профессоры Әхмәт Сөләймәновҡа тапшырҙы.
«Башҡортостан Республикаһының атҡаҙанған нефтсеһе» исеменә «Башнефтегеофизика» асыҡ акционерҙар йәмғиәтенең дөйөм һәм социаль мәсьәләләр буйынса генераль директоры урынбаҫары Алмаз Әлмөхәмәтов лайыҡ булды.
Машина эшләү, химия сәнәғәте, мәғариф, мәҙәниәт һәм спорт өлкәһендә почетлы исемдәр биреү тураһында таныҡлыҡты тағы ла 18 кеше алды. Бынан тыш, бер төркөм бүләкләнеүселәрҙең хеҙмәте РФ Президенты һәм Башҡортостан Республикаһы Президентының Почетлы грамоталары менән билдәләнде.


text:
Фото:
Башҡортостан Президенты «Никола ҡорамы» тарихи-мәҙәни үҙәгендә булды
Фото:
Республиканың төньяҡ-көнбайышы буйлап эш сәфәре барышында Башҡортостан Президенты Николо-Березовка ауылының «Никола ҡорамы» тарихи-мәҙәни үҙәгендә булды.
Республика башлығының матбуғат хеҙмәте мәғлүмәтенә ярашлы, Рөстәм Хәмитов әле тергеҙеү кимәлендә булған храмды ҡараны, музейҙа булды һәм дин әһелдәре менән аралашты.
Үҙәктең тарихи-мәҙәни мираҫын тергеҙеү һәм һаҡлау маҡсатында «Никола ҡорамы» тарихи-мәҙәни үҙәгендә сәнәғәт предприятиелары һәм шәхси эшҡыуарҙар ярҙамында тергеҙеү эштәре алып барыла. 101 метр оҙонлоҡтағы тимер-бетон күпер төҙөлгән, храмға тиклем һуҙылған 1,5 километрлыҡ юлға асфальт түшәлгән. Храм биләмәһе төҙөкләндерелгән һәм кирбес ҡойма менән кәртәләнгән, эске реставрациялау эштәре башҡарылған. Сиркәүҙең Изге Никольский музейы ҡарарға килеүселәр өсөн көн һайын асыҡ.
Тарихи-мәҙәни үҙәктә шулай уҡ сиркәү манараһы ла эшләй, ҡырҡ метр бейеклектәге манаранан теләүселәр тирә-яҡтағы матурлыҡ менән һоҡлана ала.
Мәхәллә кешеләре һәм үҙ теләге менән ярҙам итеүселәр көсө менән йыл һайын үҙәк биләмәһен һәм күлде сүп-сарҙан таҙартыу буйынса өмәләр үткәрелә.


text:
Фото:
Республика мәктәптәрендә репетицион имтихандар башланды
Фото:
Сығарылыш уҡыусылары өсөн иң ҡатмарлы һәм яуаплы осор етә — дүрт айҙан уҡыусыларға БДИ тапшырырға тура киләсәк. Балалар һынауҙарға психологик яҡтан мөмкин тиклем яҡшыраҡ әҙерләнһен өсөн, Башҡортостан мәктәптәрендә репетицион имтихандар башланды.
Атап әйткәндә, математика буйынса тәүге репетицион имтихан Хәйбулла районының Акъяр ауылы мәктәптәрендә үтте. 217 уҡыусы өсөн бында берҙәм дәүләт имтиханына хас шарттар тыуҙырылған. Материаларҙы тикшергәндән һуң уҡыусылар һәм уҡытыусылар етешһеҙлектәрҙе асыҡлап, уларҙы бөтөрөргә өлгөрәсәк, тип хәбәр иттеләр Хәйбулла районы хакимиәтенең мәғлүмәт-аналитика бүлегенән.


text:
Өфөлә вакансиялар йәрминкәһендә йәштәргә эш табырға ярҙам итәсәктәр Фото: Андрей Старостин
Өфөлә вакансиялар йәрминкәһендә йәштәргә эш табырға ярҙам итәсәктәр
Өфөлә вакансиялар йәрминкәһендә йәштәргә эш табырға ярҙам итәсәктәр Фото: Андрей Старостин
ӨФӨ, 2015 йыл, 22 сентябрь. /«Башинформ» мәғлүмәт агентлығы, Ксения Калинина/.
29 сентябрҙә Өфөлә вакансиялар йәрминкәһендә йәштәргә эш табырға ярҙам итәсәктәр. Сара иртәнге сәғәт 11-ҙә БДПУ-ла башлана (Октябрь революцияһы урамы, 3а), тип хәбәр иттеләр ҡала хакимиәтенең матбуғат хеҙмәтендә.
Йәрминкәлә Йәштәргә эш табырға булышлыҡ итеү үҙәгенең вакансиялар банкы менән танышырға, эш биреүселәр менән аралашырға, белгестәр менән кәңәшләшергә мөмкин.
Вакансиялар йәрминкәһендә ҡатнашырға теләүсе эш биреүселәр 279-06-56 телефоны буйынса мөрәжәғәт итә ала.